لە کەناری مەرگ دا - بێدەنگی\nخوێندنەوەیەک بۆ فیلمی وەرزی کەرگەدەن، دواهەمین بەرهەمی بەهمەنی قوبادی\nپاش دیتنی فیلمی «وەرزی کەرگەدەن» تا ماوەی چەندین کاتژمێر هەستم بە نوقم بوون دەکرد، نوقم بوون لە شوێنێکی بێ شوێندا، بێ دەنگ، بێ رەنگ، بێ هیچ جووڵەیەک، کش و مات و چۆڵ و تەنانەت بە بێ هیچ بیرکردنەوەو بیرەوەریەک، حاڵەتێک لە سەرسامی کە لە کاتی رووبەڕووبوونەوە لە گەڵ هەر بەرهەمێکی هونەری رەسەندا مرۆڤ تووشی دەبێت و پاش ئەو حاڵەتەیە کە خۆی لە هەرێمی دەسەڵاتی رەهای هونەر دەردەکێشێ و مێشکی بۆ دۆزینەوەی هۆکارەکانی ئەو سەرسامیە دەکەوێتە کار و وردە وردە هەوڵ دەدات بزانێ کامە هێز بوو کە ئەو حاڵەتەی خولقاند، هونەرمەند کامە حەقیقەتی لە دووتۆی چێرۆک یان وێنە یان دیمەنێکی سادەدا شاردبوەوە کە نەستی ئەو (بەربێژ) پێوەندی پێوە گرتوە و کەوتووتە ژێر کاریگەری ئەو حەقیقەتە.\nهەوڵدان بۆ دۆزینەوەی ئەم پرسیارگەلە هێندێ جار لە رێگای سەرلەنوێ خوێندنەوەی بەرهەمە هونەریەکە و وردبینی زیاتر و سەرنج دان بە هێماکان، یان لە رێگای خوێندنەوەی شیکاری و بابەتی رەخنەیی پێوەندی دار بە ئاکام دەگات.\nئەوەی لێرەدا وەکوو رەخنەیەک لە سەر فیلمی «وەرزی کەرگەدەن» دەیخەمە بەردەستی ئێوەی خوێنەر، ئاکامی هەوڵێکی لەو چەشنەیە، هەوڵێک کە خۆی بەشێکە لە چێژی هونەری و تەواو کەری ئەو هەستە سەرەتاییەیە کە لە یەکەم رووبەرووبوونەوە لە گەڵ بەرهەمی هونەریدا، مرۆڤ تووشی سەرسامی دەکات. (پێویستە ئاماژە بکەم کە ئەم رەخنەیە زیاتر پەرژاوەتە سەر هێماکان و خۆی لە باسی تەکنیکە سینماییکان کە پسپۆڕی سینمای دەوێ نەداوە.)\nبەڵام پێش لەوەی بڕۆمە سەر باسی فیلمەکە، بە پێویستی دەزانم باسێکی کورت لە سەر بەهمەنی قوبادی و سینمای ئەو بکەم\nدیارە بەهمەنی قوبادی پێویستی بە ناساندن نیە، لە یەکەم هەنگاوەوە حزورێکی سەرکەوتووی لە سینمادا بووەو بە ئافراندنی هەر کارێکی تازە تواناکانی خۆی وەکوو دەرهێنەرێکی دیار و خاوەن قسە لە سینمادا زیاتر سەلماندوە. سەبارەت بە ستایلی کاری بەهمەنی قوبادی لە پێناسەیەکی کورتدا دەتوانین بڵێن، قوبادی دەرهێنەرێکی پێشبینی نەکراوە، هەربۆیە زۆر سەختە هێندێ تایبەتمەندی وەکوو چوارچێوەی ستایلی قوبادی بناسێنین، ئەگەرچی لە کارەکانیدا هەمیشە چەند نیشانە وەکوو واژۆی خۆی دادەنێ، بەڵام بە گشتی هونەرمەندێکی بوێرە کە هیچ سنوورێک ناناسێت و هیچ پێداگریەکی لە سەر پابەند بوون بە ستایلێکی تایبەت نیە و لە کارەکانی پێشووشدا ئەوەی نیشان داوە، لە ریالیزمی سارد و بێ هەست و شێوازی داکیومنتاری «کاتێک بۆ مەستی ئەسپەکان» بەرەو چیرۆکێکی پڕ لە هەست و پێوەندی ئینسانی لە «کیسەڵەکانیش دەفڕن» هەتا سووریالیزمی خەیاڵاوی و فەزای ئوستوورەیی «نیوەمانگ» و پاشان لە ناکاو دابڕان لە کوردستان و رەمز و رازە شاراوەکانی و چوونە ژێر پێستی شارێکی گەورە وەک تاران و گەڕان بە دوای » پشیلە ئێرانیەکان» و لە ئاکامدا » وەرزی کەرگەدەن» .\nئەوەی کە لە ئەم رەوتەدا بەرچاوە، بەرەوپێش چوونی قوبادی و هەوڵدانی بۆ گەییشتن بە روانگەیەکی بەرینتر و گشتگیرترە، قوبادی زیاتر لە منداڵێکی پڕ لە وزە دەچێت کە ناتوانێ لە شوێنێک دا دابنیشێت و وەک پیاوێکی ماقوڵ و هونەرمەندێکی بەناوبانگ ئاگای لە ناوبانگی خۆی بێت و هەوڵ بدات کە خۆی لە چوارچێوەیەکی تایبەت دا پێناسە بکات و لە ئاکامدا ببێت بە خاوەنی ستایلێک کە مۆرکی قوبادی لە هەموو شوێنێک دا پێوە دیار بێت و دەرهێنەرانی جەوانیش وەدوای بکەون. ئەو زیاتر شوێنکەوتەی ئەزموونی تازەو ئاسۆی بەرینترە، تاقیکردنەوە، ناسین، ناساندن و خولقاندن. بەرهەمی ئەو شێوە کارەش کارنامەیەکی باشە کە لەودا رەوتی گەشە کردنی قوبادی وەکوو دەرهێنەر و هونەرمەندێکی ناسراو، بەرچاوو و دڵخۆشکەرە. لە یەکەم کارەکاندا دەڵێی سینما تەنیا کەرەستەیەکە بۆ قوبادی بۆ باسکردن لە کێشە و نەهامەتی ژیانی کورد، هەم لە «کاتێک بۆ مەستی ئەسپەکان» و هەم لە «گۆرانیەکانی وڵاتەکەم» دا جۆرێک لە راپۆرت کردنی نەهامەتیەکان دەبینین کە هاوکاتە لە گەڵ لە دەرەوە روانین بۆ کارەکتەرەکان و پێوەندی نەگرتن بەوانەوە (کاریگەری سینمای کیاروستەمی لەم کارانەدا بە روونی دیارە) ، لە «کیسەڵەکان» دا ئەو شێوە دەگۆڕێت و دەڵێی پەلەی فیلمساز و تینوویی ئەو بۆ باسکردن لە نەگبەتیەکانی کوردستان دامرکاوەو دەرفەتی خولقاندنی چیرۆکێکی تەواو و خولقاندن و پەروەردە کردنی کەسایەتییەکانی چیرۆکەکەی بە خۆی داوەو هەر لە چوارچیوەی پێشوودا واتە ئازارەکانی خەڵکی کوردستان کارێکی هونەری مەزنی خولقاندوە، دەتوانین بڵێن کیسەڵەکان سەکۆیەکی فڕین بۆ خودی قوبادی بوو، لە نیوە مانگ دا ئەوە بە شێوەیەکی کامڵتر خۆی نواند و فیلمساز چووە ناو قووڵایی فەرهەنگ و راز و رەمزەکانی کوردستان و لە نەهامتەکانی ژیان و بەسەرهاتی منداڵانی هەژار و تەنیا گەییشتە ئاستێکی بەرینتر کە لەودا کوردستان تەنیا شوێنی کارەساتەکانی ژیان نیە، بەڵکوو شوێنێکە بۆ خولقاندنی بەرهەمێکی هونەری بەهێز و لێرەدا پوتانسیەلە فەرهەنگیەکانی ئەو وڵاتەیە کە دەبێتە ماتریاڵی دەستی قوبادی و نیوە مانگی لێ دەخولقێ کە فیلمێکی رەمزاوی بە تەواوی سەرکەوتووە کە پڕ لە هێما و نیشانەی فەرهەنگ و ئوستورەی کوردستان و (بە رای نوسەری ئەم وتاره، فیلمی نیوەمانگ فیلمێکی درەوشاوە و بەرجستەیە کە لە داهاتوودا و دەتوانێ ببێتە کۆڵەکەیەکی باش بۆ سینمای کوردی.)\nلە گەڵ دەرهێنانی » پشیلە ئێرانیەکاندا» قوبادی ئەو مۆرکە لە سەر خۆی لادەبا کە فیلمسازی تایبەتی کوردستان بێت و دەچێتە ناو بیاڤێکی تازە، لە «وەرزی کەرگەدەن» یش دا ئەگەرچی کارەکتەری سەرەکی فیلمەکە لە شوێنێک دا دەردەکەوێ کە کوردەو خەڵکی بانەیە بەڵام، نە گشتیەتی فیلمەکە و نە هیچ کردەوەیەکی کارەکتەری سەرەکی هیچ پێوەندیەکیان بە کورد و کوردستانەوە نیە و لە شوێنی خۆیدا باسی لە سەر دەکەم.\nرەوتی گەشە کردنی سینمای قوبادی بە هەموو خاڵە بە هێز و لاوازەکانیەوە نەک بەرهەمی هەوڵدانی ئەو بۆ خولقاندنی کارێکی کەم هەڵەتر و باشتر، بەڵکوو بەرهەمی مەیلی ئەزموون کردنی شتی تازەترە.\nقوبادی دوای دروست کردنی هەر فیلمێک فایلەکەی دەبەستێت و دەس بە جێ وەدوای کاری تازەتر دەکەوێ، هەر بۆیە خۆی سەرقاڵی هەڵەکانی کاری پێشوو ناکات و گرینگی بەوە نادات کە هەڵەیەک دووپات نەبێتەوە، چونکوو دەتوانین بڵێین ئەو هیچ شتێک دووپات ناکاتەوە، نە هەڵە و نە خاڵی بەهێز، تەنیا فێر دەبێت و لە مەودای نێوان دوو بەرهەمدا ئەوانەی تازە فێر بووە بۆ کاری داهاتوە ئامادە دەکات. هەر بۆیە خاڵی لاواز و هەروەها خاڵی بەهێزی هەر فیلمێکی قوبادی تەنیا لەو فیلمەدا دەکرێ باسی لە سەر بکرێت و هەرگیز وەکوو شتێکی گشتگیر ناتوانین حوکمی لە سەر بدەین. لەم نێوانەدا تەنیا شتێک کە بە بێ ئاگای دەرهێنەر دووپات دەبێتەوە، ئەو شتانەیە کە لە نەستی هونەرمەندا ریشەیان کوتاوە و ئەو چ بیهەوێ و چ نا هەمیشە بە شێوەیەک لە شێوەکان سەرلەنوێ دەخولقێنەوەو دەبن بە خاڵێکی هاوبەش کە لە درێژماوەدا ناوەندی هەست و جیهانبینی هونەرمەند دەردەخەن.\nلە بارەی قوبادیەوە ئەگەرچی هێشتا هونەرمەندێکی جەوانە و تەمەنی هونەری زۆری تێنەپەراندوە بەڵام بە وەبەرچاو گرتنی ئەو شتەی کە تا ئێستا هەیەتی و بینیومانە، بە خاڵێکی هاوبەش دەگەین کە راست بە پێچەوانەی وتووێژەکانی قوبادی و هەروەها بە پێچەوانەی شێوەی فیلمسازی پڕ وزە و پڕ ژیانی ئەو، باس لە زاڵ بوونی بیری مەرگ دەکات و ئەو پارادۆکسە لە دواهەمین کاردا زۆر زەق و بەرچاوە، قوبادی لە وتووێژێکدا لە گەڵ بی بی سی لەبارەی «وەرزی کەرگەدەن» دەڵێ «ویستم بڵێم هەمیشە رێگایەک هەیە»، یان لە شوێنێکی دیکەدا لە وتووێژ لە گەڵ میدیایەکی تورک دا دەڵێ «ئەم فیلمە باسی خاڵێکی سپی لە نێوان کۆی رەشاییەکاندا دەکات». بەڵام کاتێ فیلمەکە دەبینین راست بە پێچەوانەی قسە دەرهێنەر لە گەڵ دەسەڵاتی رەهای مەرگ دا بەرەوروو دەبین. کە لە کاتی خۆیدا بە وردی دەپەرژێمە سەر ئەو بابەتە.\nلە کارەکانی دیکەشدا بە هەمان شێوە، کۆتایی هەمیشە مەرگە و دوا رێگای رزگاریش هەر مەرگە، لە کیسەڵەکاندا کچەکە خۆی و منداڵەکەی دەکوژێ و رزگاری دەبێ، لە پشیلە ئێرانیەکاندا هەردوو کارەکتەری سەرەکی دەمرن و دیسان کچەکە خۆی دەکوژێ، لە نیوەمانگدا ئاواتی مامۆ تەنیا پاش مەرگیەتی کە دێتە دی و لە دنیای مردندا چەپڵەی بۆ لێدەدەن. لە «وەرزی کەرگەدەن»یش دا لە سەرتا تا کۆتایی مەرگە کە دەدوێت و حاکمە و کۆتاییش هەر لەودایە.\nبۆیە دەتوانین بڵێین بەهمەنی قوبادی سەرەڕای وزەو و ژیان و هیوایەکی زۆر کە لە خۆی و شێوەی کارکردنی دا هەیە، نێوانخۆشیەکی سەیریشی لە گەڵ مەرگ دا هەیە کە رەنگە ئەوەش لە ژێر کاریگەری فەرهەنگی سەیری کوردیدا بێت، فەرهەنگێکی شادی پڕ لە کارەسات و مەرگ کە دەڵێی دەیهەوێ بەربەرەکانی لە گەڵ مەرگ دا بکات!\nکاکڵەی چیرۆکی «وەرزی کەرگەدەن» بە کورتی بە سەرهاتێکی عاشقانەیە، سێ گۆشەیەکی سۆزداری ئاشنا کە لەودا نەفەری سێهەم دوو خۆشەویست لە یەکتر جیا دەکاتەوەو ژیانیان تووشی ئازار و ئەشکەنجە و کارەسات دەکات.\nپێم خۆشە پێش لە چوونە سەر باسی خاڵە بەهێزەکانی ئەم فیلمە کە دەرخەری رەوتی گەشە کردنی سینمای قوبادیە، سەرەتا بپەرژێمە سەر خاڵە لاوازەکانی\nگرینگترین خاڵی لاوازی وەرزی کەرگەدەن، سەپاندنی مانای سیاسی بە سەر فیلمەکەدایە کە لە پێشکەش کردنەکەوە کە بۆ دو کوژراوی سیاسی کوردی ئێران واتە فەرزادی کەمانگەر و سانعی ژاڵە یە ، دەست پێدەکات و لە رەوتی فیلمەکەدا درێژە دەدرێ، فیلمساز تەنانەت باس لە سەرچاەی چیرۆکەکە دەکات کە ئەم فیلم لە سەر ژیانی شاعێرێکی کورد بە ناوی سادقی کەمانگەر کە ٢٧ ساڵ لە زیندان دا بووە و بە بنەماڵەکەی گوتوویانە کە مردوە، درووست کراوە. دیارە ئەو رێفرێنسە هیچ پێویست نەبوو، چونکوو ئەوە شتێکی ئاشنایە و بەسەرهاتی زۆر زیندانی سیاسی ئێران بووە، فیلمساز تەنیا دەیتوانی ئاماژە بەوە بکات کە ئەم چێرۆکە لە سەر ئەساسی واقێعییەت درووست کراوە، بە بێ ئەوەی ئاماژە بە ناوی شاعێرێکی نەناسراو بکات کە بۆ بینەری نائاشنا و بێگانە گومانی ئەوە درووست دەکات کە ئەمە دەقاودەق بە سەرهاتی شاعێرێکی ناوداری کوردە. لە حاڵێکدا خاڵی هاوبەشی کارەکتەری ئەم فیلمە و سادقی کەمانگەر تەنیا زیندانی درێژ ماوە و شاعێر بوونە و تەنانەت ئەو شێعر گەلەش کە لە فیلمەکەدا دەخوێنرێتەوە شێعری ژنە شاعێرێکی ئێرانیە، نەک هی ئەو شاعێرە کە باس کراوە.\nهەوڵی بە سیاسی کردنی ناوەرۆکی فیلمەکە ئەگەرچی لە چەند شوێندا وەک رەوتی لێپرسینەوەی شاعێر و ژنەکەی، زۆر زەق دەبێتەوە بەڵام بە خۆشیەوە زیانێکی جیدی لە گشتیەتی کارەکە نادات و دەرهێنەر دەتوانێ ناوەرۆکی باسەکە هاوکات لە گەڵ ئەو بەشە زیادەیەدا بباتە پێشەوەو لە زۆر شوێنیشدا پێشی بخات.\nهەر لەم پێوەندیەدا ئاماژە بە کورد بوونی کارەکتەری یەکەم واتە «ساحل» کە تەنیا لە رەوتی لێپرسینەوەدا دەردەکەوێ، خاڵی لاوازی دووهەمی کارەکەیە، کارەکتەرێک کە نە ناوەرۆکی فیلمەکەو نە هیچ نیشانەیەکی دیکە بۆ هۆکاری بە کورد ناساندنی لە رەوتی فیلمدا نابینین. «ساحل» بە شایەتی دیالۆگی هاوسەری لە لێپرسینەوەدا هەرگیز چالاکی سیاسی نەبووەو هیچ شێعرێکی سیاسی نەنووسیوە و ئەو رووداوانەش بە پێی ئەو شتانە کە لە رەوتی فیلمدا دەردەکەوێ، تەنیا بەرهەمی دوژمنایەتی سایقی کچەکە واتە «ئەکبەری رەزایی»ە کە لەو دەرفەتە کە بۆی خولقاوە واتە بە دەسەڵات گەییشتنی کۆماری ئیسلامی ، کەڵک وەردەگرێت و تۆڵەی خۆی لە «ساحل» و «مینا» دەکاتەوە. روونە کە کێشەی ساحل لە بنەرەتدا نە کورد بوونەو نە شاعێر بوون بەڵکوو پێوەندیەکە کە لە گەڵ مینا هەیەتی، هەر بۆیە ئەو باسی کورد بوونە باسێکی بە تەواوی بێهۆیە و هیچ پێویستیەکی پێ نەبووە، سوننە و بانەیی بوونی کارەکتەری یەکەم تەنیا دەتوانێ رێفرێنسێک بێت بۆ خودی قوبادی و هیچی تر.\nبەڵام لەم خاڵە لاوازیانە کە گەڕێن دەگەینە خاڵە بەهێزەکانی فیلمی وەرزی کەرگەدەن کە وای لێدەکەن ببێتە فیلمێکی سەرکەوتوو.\nگرینگترین خاڵی بەهێزی ئەم فیلمە هەڵبژاردنی تێم یان بەکگراوندێکی نەگۆڕ بۆ فیلمەکەیە کە وەک مۆسیقای فیلم، هارمۆنی و یەکدەست بوونێک بە فیلمەکە دەدات و لە هەمان کاتدا هەڵگری چەندین مانای جیاوازە، ئەو شتەی کە قوبادی وەکوو بەکگراوندی گشتی و نەگۆڕی ئەم فیلمە کەڵکی لێ وەردەگرێ «ئاوه» . ئاو لەم فیلمەدا بە راستی مۆسیقای دەقە و رۆڵێکی زۆر گرینگ لە بیچم گرتنی فیلم و هێما خولقێنیەکانی دەرهێنەردا دەگێڕێ و ئیهام و چەندمانایەکی هونەری و جوان دەخولقێنێ.\nفیلمەکە بە دەنگی ئاو دەست پێدەکات و دواتر دەبینین کە پیاوێکی پیر(واتە شاعێر) دەشۆن، هەر لەو یەکەم گرتەوە تا کۆتایی، «ئاو» بوونێکی ئەکتیڤ و گرینگی لە فیلمەکەدا هەیە. لە هەمووی گرتەکانی ئەشکەنجەدا هەمیشە دەنگی ئاو هەیە یان خود لەشی تەڕی شاعێر وەبەرچاو دەکەوێت.\nدەرهێنەر بێ گومان بە ئاگاهیەوە ئەو هێماسازیەی بەکار هێناوە ، بەڵام نازانم کە ئایا لە سەر رۆڵی حەقیقی و دووقاتی ئاویش لە باوەڕی کۆنی خەڵکی ناوەچەکە ، ئاگادار بووە یان نا.\nئاو لەم فیلمەدا بە پێچەوانەی ئەو شتەی کە باوە نەک ژیان بەخش و خاوێن کەرەوە بەڵکوو هێمای مەرگ و نەمانە و سەرنج راکێش ئەوەیە کە لە باوەڕی کۆن و ئوستوورەیی خەڵکی ناوچەدا ئاو لە هەمان کاتدا کە هێمای ژیان و چاکسازی و ژیانەوەیە، هێمای وێرانی و خراپی و مەرگ و نەمانیشە و قوبادی لەم فیلمەدا لە مانای دووهەمدا بەکاری هێناوە. پێموانیە ئەم بەکار هێنانە بە وەبەرچاوگرتنی بەکگراوندی ئوستوورەیی بوو بێت چونکوو فیلمەکە بە دوای مەبەستێکی وادا نیە، بەڵکوو دەرهێنەر دەیهەوێ بڵێ ئاو ژیانە بەڵام لێرەدا ژیان خودی مەرگە. ئاو لەم فیلمەدا هێمای نەگۆڕی مەرگ و ئەشکەنجە و پیسیە، هێمای ژیانێک کە هاوتەریبی مەرگە. جگە لە دەنگی ئاو لە ئەشکەنجەدا کە تێمێکی نەگۆڕە لەم شوێنانەشدا ئەو هێماسازیە بە شێوەی زەق و بەرچاو دەبینین:\n١- کاتێک ساحل لە ئستانبۆل لە گەڵ ئەو کەسانە کە بۆ دۆزینەوەی هاوسەرەکەی یارمەتییان داوە قسە دەکات و لە هەمان کاتدا کەسێک زالوو لە ناو ئاو دەردەهێنێت و لە سەر پشتیان دایدەنێ کە خوێنی پیسیان بمژێ، لێرەدا بابەتی باسەکەیان دوژمنەکەی ساحلە کە وێنەکەی نیشانی دەدەن و پێی دەڵێن کە هاوسەرەکەی دوو منداڵی هەیە، ساحل ئەو کەسە ناناسێت بەڵام رێفرێنسێکە بۆ ئەوەی کە لەوانەیە ئەو باوکی منداڵەکان بێت، ساحل وێنەی کابرا دەخاتە ناو ئاوی زالووەکان و بەو شێوە هەم هاوچەشنیەکی ناراستەوخۆ لە نێوان زالوو و دوژمنەکەدا دەخولقێ و هەم ئاو دەبێتە شوێنی ناپاکی و پیسی\n٢- موعاشیقە و جووت بوونی ژن و پیاوێک لە ژێر ئاودا کە ژنەکە وەبیر هێنەرەوەی هاوسەری ساحلە، ئەو گرتەیە پاش ئەوەی کە ساحل لە هاوسەرەکەی دەکەوێتە گومان و وادەزانێ کە خەریکی لەشفرۆشیە نیشان دەدرێ، لێرەشدا ئاو بەستێنێکە بۆ جووت بوونێکی پیس و نارەوا، لە شوێنی دیکەش دا لە کاتی لێپرسینەوەدا لێکۆڵەر کە هەمان ئەکبەرە بە ساحل دەڵێ کە ئایا لە ژێر ئاویشدا لە گەڵ ژنەکەی جووت بووە؟ واتە دەروونێکی پیس ئاماژە بە هێمایەک دەکات کە لە فیلمەکەدا باشقەی پیسی و مەرگە\n٣- لە ئستانبول دا ساحل بەردەوام بەرانبەر بە دەریا دەوەستێت و چاو لە دەریا دەکات، یان دەتوانین بڵێین چاو لە مەرگ دەکات، جارێکیان ئۆتۆمبیلەکەی خەریکە لە ئاو بکەوێت واتە لە باری دەروونیەوە تا لێواری مردن دەڕوات (ئەوەش هەر پاش خەیاڵی لەشفرۆشی هاوسەرەکەیە) ، سیگارەکەی لە ئاودا دەکوژێنێتەوە، ماڵی هاوسەرەکەی لە شوێنێکی زۆر نزیک لە دەریایە، هەموو رووداوەکان لە نزیکی ئاودا روودەدەن، لە زۆربەی دیمەنەکاندا باران دەبارێت یان زەوی تەڕە، لە ئاکامیشدا مردن هەر لە ئاودایە و ساحل خۆی و دوژمنەکەی دەباتە ژێر ئاو، ئەو ئاوەی کە هەموو ژیانی ئەوی گرتبوو، لاشەی کەرگەدەنێک کە خودی شاعێرە لە ناو ئاودا دەکەوێتە بەرچاوی و مەرگ لە ئاکامدا وەکوو دوا رێگا خۆی نیشان دەدات. دواهەمین گرتە کە پاش مەرگی شاعێر نیشان دەدات بە پێچەوانەی هەموو فیلمەکە کۆتایی بە بوونی ئاو هاتوەو شاعێر لە بیابانێکی بەرین و ئاو نەدیودا وەرێ دەکەوێ و لە ژیانی پڕ لە مەرگی خۆی رزگاری دەبێ. نیشاندانی ژیانی پاش مەرگ بووە بە کلیشەیەکی بێ تام لە سینمادا، لەم فیلمەدا تەنیا شتێک کە ئەو گرتە کۆتاییە پاساودەداتەوە و تەنانەت دەیکات بە بەشێکی پێویست، هەمان تەواو کردنی هێما خولقێنیەکە و رێنوێنی کردنی بینەر بۆ تێگەییشتن لە رۆڵی ئاو لەم فیلمەدا .\n٤- هەڵبژاردنی ناوی ساحل بۆ کارەکتەری یەکەم لە خۆیدا جێگای پرسیارە و تەنیا لە پێوەندی لە گەڵ هێمای ئاودایە کە مانا دەکرێتەوە، ساحل نە ناوێکی کوردیە و نە پیاوانەیە، هەر بۆیە ئەو هەڵبژاردنە بە ئەنقەستەو رێفرێنسێکە بۆ هەمان هێما سازی. ساحل کە ناوێکی کچانەی فارسیە واتە کەناری دەریا، نزدیکترین شوێن لە دەریا، شوێنێک کە شەپۆلی ئاو بەردەوام دای دەپۆشێت، کاتێک کە ئاو دەبێتە هێمای مەرگ، ساحل واتە نزیک ترین شوێن لە مەرگ، واتە شاهیدی هەمیشەیی مەرگ، ئەو کەسەی شەپۆلی مەرگ هەمیشە لە سەر سەری دایە و بوونی گرێدراوی مەرگە.\nبێ گومان ئەم هێماسازیە جوان و چەند رەهەندیە یەکێک لە خاڵە هەرە بەهێزەکانی ئەم فیلمەیە کە بێ ئەوەی زۆر زەق بێتەوەو بداتە ناو چاوی بینەردا، زۆر بە جوانێ هەیمەنەو بوونی هەمیشەیی مەرگ لە ژیانی شاعێردا وێنا دەکات، تەنانەت کاتێکیش کە وردە هیوایەک لە زیندان دا بۆ شاعێر دروست دەبێ باران لە سێحرێکی سینمایی دا دەگۆڕێت ولە جیاتی ئاو کیسەڵ دەبارێ، واتە باران کە لە حاڵی ئاساییدا وەکوو هێمای ئومێد و هیوا دەناسرێت لێرەدا کاتێ دەتوانێ هیوابزوێن بێت کە شتێکی دیکە ببارێنێت، چونکوو ئاو بۆخۆی لەم بەرهەمەدا هێمایەکی نگەتیڤە. شاعێر دەستی درێژ دەکاتەوەو کیسەڵێک دەگرێ، سەروبنی دەکات و هەناسەی خۆی رادەگرێت، کیسەڵ هەڵدەگەڕێتەوەو ئەویش هەناسەی بەردەدات، کایەیەک بۆ ئەوەی بزانێ دەمێنێت و رزگاری دەبێ یان لە زینداندا دەمرێ. کیسەڵ دەڵێ دەمێنێت و لەوێ نامرێ. ئەوە تەنیا رەنگدانەوەی بێ هێزی هیوا لەم فیلمەدایە کە کیسەڵ دەبێتە هێمای.\nلە لایەکی دیکەوە دەتوانین بڵێن ئەگەری وەدی هاتنی ئاواتەکانی شاعێر و گەیشتنی بە هیواکانی تا رادەی ئەگەری بارینی کیسەڵ لە ئاسمانەوە دوور و نامومکینە، ئەو تەنیا لە دنیایەکی فانتزی و سورئالیستی دا دەتوانێ لە هەیمەنەو زاڵ بوونی مەرگ (ئاو و باران) رزگاری بێت، لە دنیای واقع دا ناوی ساحلەو هەمیشە لە بەرانبەر دەریایەکی بەریندایە کە بە بەرینایی مەرگە و هەموو ژیانی ئەوی تێکەڵی شەپۆلی ئەشکەنجە و ئازار کردوە.\nجگە لە هێماسازی و کایەی هونەری سەرکەوتوو لە گەڵ ئاو، تایبەتمەندیەکی دیکە کە دیسان بۆ خولقاندی هەمان فەزای زاڵی مەرگ بەکار هاتوە، کەم دیالۆگ بوونی فیلمەکەیە، فیلمەکە باسی ژیانی مردوویەک دەکات، کە ساڵەهای ساڵە مردوە، ٣٠ ساڵ لە دەرەوەی ژیان بووەو تەنانەت گۆڕیشی بۆ دروست کراوە، کەسێکی وا بێ گومان توانایەکی بۆ قسە کردن نیە، دواهەمین بەرهەمی شێعریشی کە لە فیلمەکەدا رووبەرگەکەی دەبینین ناوی «دواهەمین شێعری کەرگەدەن»ە واتە هەر لەوێوە دەردەکەوێ کە پاش ئەو بەرهەمە شاعێر دەمرێت و هەموو داستانەکە گێڕانەوەی مەرگێکی بێ دەنگە، کەم دیالۆگ بوونی فیلمەکەش بۆخۆی نیشانەیەکی دیکە لە زاڵ بوونی مەرگە، کە هەستی شاعێر زۆر بە باشی بۆ بینەر دەگوازێتەوە. فیکر و خەیاڵەکانی شاعێر تەنیا لە رێگای شێعرەکانەوە دەردەکەوێت کە لە زاری ژنێکەوە بە بێ کەمترین هەستێک دەخوێنرێتەوە. ئەو بێدەنگیە دەتوانێ ئاماژەیەکیش بە مەرگی هونەری بێهروزی وسوقی بێت، چونکوو بەهمەنی قوبادی لە هەموو وتوووێژەکانی خۆیدا باسی کردوە کە ئەم فیلمەی بۆ بێهروز دروست کردوە، کەسێک کە گەورەترین ئەکتەری سینمای ئێران بوو و پاش کۆماری ئیسلامی ئێرانی بە جێهێشت و لە بێدەنگیەکی خنکێنەردا ژیا، بێدەنگیەک کە دەرخەری مەرگێکی هێور بوو، هاوچەشنی کارەکتەری ساحل و بێهروز لە سی ساڵ بێدەنگی و مەرگدایە، لە زیندان بێت یان لە تاراوگە، کاتێک هونەرمەند لە کاری خۆی دابڕا ئەوە سەرەتای مردنیەتی.\nبێدەنگی زاڵ لەم فیلمەدا، بێدەنگی زیندانیەک و شاعێرێک و ئەکتەرێکی گەورەی سینمایە کە پاش سی ساڵ هێزی قسە کردنی نەماوە و لەو پەڕی مەرگەوە هاتوە، چەند چرکەیەک لە بەرانبەر ژیاندا وەستاوە و بەڵام بێ ئەوەی زیندوو ببێتەوە دیسان گەڕاوەتەوە بۆ قووڵایی مەرگ. کایەی جوان و سەرنج راکێشی بێهروز بە راستی تەواو کەری ئەو مانایەیە کە مەبەستی دەرهێنەر بووە. لە باسی چۆنیەتی کاری ئەکتەرەکاندا پێویستە کە ئاماژە بە کایەی باش و سەرکەوتووانەی یەڵماز ئەردۆغان (ئەکتەری رۆڵی ئەکبەر) بکرێت کە بوونی ئەو و کایەی بەهێزی ئەوخاڵێکی بەهێزی دیکەی وەرزی کەرگەدەن بوو\nهێمایەکی دیکە کە دیسان سەرنج راکێشە، هاتنە ژوورەوەی سەری ئەسپێک لە شیشەی ئوتومبیلەکەی شاعێرە، ئەو هێما پاش لە جووت بوونی نەخوازراوی شاعێر لە گەڵ کچی هاوسەرەکەی روودەدات و بە وەبەرچاو گرتنی ئەسپ لە هێماناسی دەروونناسانەدا مانا دەکرێتەوە، لە دەروونناسی هونەردا ئەسپ زۆربەی کات وەکوو هێمای هێزی نێرینە بەکار دەچێت، هەرچەند ئەوە شتێکی نەگۆڕ نیە بەڵام لە هونەری رەسم کێشی دا ئەو هێماسازیە بەکار دەچێت. لێرەشدا پێداگریەکە لە سەر ئەو شتە کە لە نێوان شاعێر و کچەکەدا روویداوە و دیارە سەرسوڕمانی خودی شاعێر و بینەریشی بەدواوەیە کە چۆن پاش ئەو هەموو مردنە هێشتا هێزی سێکسی تیا ماوە.\nفیلمی وەرزی کەرگەدەن زۆر بە باشی توانیویە چییەتی راستەقینەی مەرگ، دەربخات بە بێ ئەوەی تووشی دروشم دان بێت. خوێندنەوەیەکی هونەری و قووڵە بۆ ماناکانی مەرگ و مەرگی هونەرمەند کە بە کەرەستەی سینما و کەڵوەرگرتن لە هێما و وێنەکان و بە کەمترین قسە و دیالۆگ کەوتووەتە بەر چاوی بینەر، هەموو رووداوەکانی فیلمەکە لە وەرزی سەرمادا روودەدات، هیچکات بەهار و هاوین نییە ، هەموو شتێک لە زستاندا روودەدات کە وەرزی مەرگی سرووشتە. هەر بۆیە وەرزی کەرگەدەن وەرزی مەرگ و لەناوچوونە\nفیلمی وەرزی کەرگەدەن لە بارەی مەرگەوە نادوێت و فەلسەفەی و چیرۆکی بۆ ناتاشێت بەڵکوو خودی مەرگ نمایش دەکات و بۆ ئەو مەبەستەش لە هێماکان (چ ئەوانەی ناسراوترن و چ ئەوانەی دەرهێنانی خودی قوبادین) بە باشترین شێوە کەڵک وەردەگرێت و لە ئاکامدا یەکێک لە تەماوی ترین و نەناسراوترین حەقیقەتەکانی دنیا لە بەردەم بینەردا دادەنێت و ناچاری دەکات لە گەڵی بەرەورووبێت، بەرەورووبوونێک کە دیارە خۆش نیە، فیلمی وەرزی کەرگەدەن هەستێکی ناخۆش و تەماوی لە بەشێکی زۆر لە بینەرانیدا درووست دەکات کە بەڕای من هۆکاری ئەو هەستە ناخۆشە نەک لاوازی فیلمی قوبادی بەڵکوو رووبەرووبوونەوەی نەستی بینەر لە گەڵ تاڵترین مانای بوون واتە مردنە کە دەروونی مرۆڤ هەمیشە لێی بێزارە.


پەرلەمانتارێكی پارتی هێرش دەکاتە سەر ئیدارەی گەرمیان\n4/14/2019 2:03:48 PM\nبینراوه : 1036\nپەرلەمانتارێکی فراکسیۆنی پارتی کە فەرمانی گرتنی هەیە، هێرش دەکاتە سەر ئیدارەی گەرمیان و ڕێکخەرانی مەراسیمی ساڵیادی ئەنفال و بە پلانگێڕان دژی تۆمەتباریان دەکات.\nسەر لە بەیانی ئەمڕۆ 14/4 و لەکاتی بەڕێوە چوونی مەراسیمی ساڵیادی ئەنفالدا، بڕیار وابوو کە وتاری پەرلەمان کوردستان لە لایەن بەهمەن کاک عبداللە پەرلەمانتاری فراکسیۆنی پارتیەوە بخوێندرێتەوە، بەڵام ئێدارەی گەرمیان ڕێگەینەداوە کە ئەو پەرلەمانتارە وتاری پەرلەمان بخوێنێتەوە.\nبەگوێرەی زانیارییەکانی رادیۆی دەنگ پێش دەسپێکردنی مەراسیمەکە لەلایەن ئیدارەی گەرمیانەوە پێیان وتراوە کە رێگەنادرێت وتاری پەرلەمان لەلایەن بەهمەن کاکە عەبدوڵاوە بخوێندرێتەوە بەهۆی ئەوەی کە ناوبراو فەرمانی گرتنی لەلایەن دادگاوە هەیە و لە ساڵی 2015 وە لە گەرمیان هەڵهاتووە.\nهاوکات لە ڕونکردنەوەکیشدا ئەو پەرلەمانتارە هێرشی توند دەکاتە سەر ئیدارەی گەرمیان و قایمقامی کەلار و ڕێکخەرانی مەراسیمەکە، هەروەک بە پلانگێڕان دژی تۆمەتباریان دەکات.\nهەر لە ڕونکردنەوەکەیدا دەڵیت: لەلایەن بەڕێزان سەرۆک و جێگری سەرۆکی پەرلەمانی کوردستانەوە ، ئاگادار کرام کە من بەنوێنەرایەتی سەرۆکایەتی پەرلەمانی کوردستان وتاری پەرلەمانی کوردستان بخوێنمەوە .بەڵام بەداخەوە لەلایەن ئیدارەی گەرمیان و قایمقامی کەلار و ڕیکخەرانی مەراسیمەکەوە دەست کرا بەپیلان گێڕان و هەوڵدان بۆ ڕیگری کردن لەو کارە.\nئەو پەرلەمانتارەی پارتی دەڵێت: کەس و کاری سەربەرزی ئەنفالکراوانی گەرمیان بە پێشوازی گەرمیان و دەست لەمل کردنمان ووڵامی ئیمەیان دایەوە و ، بەهوتافی ( درۆدەکەی درۆدەکەی ) بۆ ووتاری ئیدارەی گەرمیان ووڵامی ئێوەشیان دایەوە .\nبەهمەن کاک عەبدوڵا، پەرلەمانتاری فراکسیۆنی پارتی لە پەرلەمانی کوردستان بەتۆمەتی تەقەکردن لە خۆپیشاندەران لە ساڵی 2015 وە فەرمانی گرتنی بۆ دەرچووە و لەو کاتەوە لە هەولێر نیشتەجێیە.\nژماره‌ی سه‌ردان 2789838 میوان 17


ئازادیخوازان و ئەوانی دیكە – Knwe.org\nسەرەکی » وتار » سه‌رتیپ جه‌وهه‌ر » ئازادیخوازان و ئەوانی دیكە\nلێدوانی پێشوەختەی سەرۆك وەزیرانی هەرێمی كوردستان سەبارەت بەگیراوانی بادینان، پێشهاتێكی دیكەی مەترسیداری تێكچوون یان ئاڵۆزتربوونی دۆخی حكومڕانیی و دادوەریی بوو لە كوردستان.\nپرسی گیراوانی بادینان پرسێكی زۆر جددیە، پەیوەندی بەتاك و بەئازادی تاكە كەسی هەموو خەڵكی كوردستانەوە هەیە، ئەوەی روویداوە، هەموو حزب و لایەنەكان و خەڵكی كوردستانی خستۆتە بەردەم دووڕیانێكی روون. یان دەبێت بێدەنگ بن، یاخود بەر بگرن بەو ئاراستەیەی كە دەیەوێت بۆ چارەسەری كێشە و گرفتەكانی كۆمەڵگا و گلەیی و گازندەكانی خەڵك پەنا بباتەبەر رێگای ناتەندروست و ئازادییەكان بەرتەسك بكاتەوە و تەنانەت لەژوورە تایبەتییەكانی تۆڕی كۆمەڵایەتیش قسەیەك نەكەن.\nلەرۆژی رووداوەكەی دادگای هەولێر، هەموو لایەنەكانی كوردستان، لەپێش هەموویانەوە یەكێتیی نیشتیمانیی كوردستان وەك شەریكی سەرەكی ئەم حكومڕانییە، یەكەم بەیاننامەی ناڕەزایی دەركرد، هەروەها سەرۆكی هەرێمی كوردستان جگە لەوەی سەرۆكی دەسەڵاتی جێبەجێكردنە، هاوكات جێگری سەرۆكی پارتی دیموكراتی كوردستانە، ناڕاستەوخۆ نیگەرانی خۆی لەبڕیارەكەی داگا دەربڕی. لەوە واوەتر، بەیاننامەكەی کۆنسولخانەی ئەمریكا بوو لەهەرێمی كوردستان، كە خاڵی خستەسەر پیت و پەیامێكی پەنهانی گەیاندە لێپرسراوانی هەرێم كە بەرگرتن لەئازادییەكان و بەكارهێنانی دادگاکان لەوپێناوەدا، دەیانگەینێتە ئەنجامێكی خراپ.\nتائێستا مامەڵەی حكومەت لەگەڵ ئەم پرسەدا، مامەڵەیەكی چارەسەرمەندانە نییە، بەڵكو پێدەچێت گرێی دەستیان گەیاندبێتە دەم و نەتوانن بەڕێگەیەكی دروست و بێدەنگ، چارەسەری ئەم كیشەیە بكەن! بۆیە ئێستا هەموو خەڵكی كوردستان و لایەنە سیاسییەكانی كوردستان بەبەشێك لەپارتیشەوە لەگەڵ كونسڵخانە و نێردەكان، كەوتوونەتە بەرەیەك و سەرۆك وەزیرانی هەرێم و بەشێك لە پارتی دیموكراتی كوردستان كەوتوونەتە بەرەیەك كە هیچ پشتیوانییەكیان نییە.\nهەڵسوكەوتی (ئەمنیی و ناقانونیی) حكومەت و دادگای هەولێر لەگەڵ ئەو گیراوانە و حوكمدانیان بەو خیراییە، ئەو تێگەیشتنەمان بۆ پشتڕاستدەكاتەوە كە بەشێك لە كاربەدەستانی هەرێم، ناتوانن وەك پێویست لەپرەنسیپەكانی دیموكراسی و ئازادی ئاشنابن، هەروەك پێیانوایە بەگرتن و خستنە زیندانی نوسەر و رۆژنامەنوسان دەتوانن كۆتایی بەناڕەزایەتییەكان بهێنن و نكۆڵی لەخراپی ژیانی خەڵك و بێ مووچەیی و خراپی گوزەران بكەن! لەكاتێكدا وتەیەك هەیە دەڵێت «نكۆڵیكردن لەهەق، هیچ لەهەقیقەت ناگۆڕێت».\nقسەكردن لەچارەسەری ئەو كێشەیە نابێت تەنها پرسی ئەو گیراوانەی بادینان بگرێتەوە، بەڵكو پرسی ئازادیی پرسێكی نیشتیمانییە و دەبێ لێرەوە دۆخەكە رابگیرێت و قسەو كردار و هەنگاوی كردارەكی لەلایەن حزب و لایەنە سیاسییەكان و دام و دەزگا پەیوەندیدارەكان بنرێت. چونكە ناكرێت رێگری لەخەڵك بكرێت خۆپێشاندان لەپێناوی بژێوی بكات و لەوە خراپتر لەگروپ چات و تۆڕی كۆمەڵایەتی تێبینی و سەرنجێك بنوسێت!\nئەوەی گرنگە باسی بكەین، ئەنجومەنی دادوەریی و دادگای تەمیزی كوردستانە كە لەبەردەم هەڵوێست و بڕیارێكی زۆر هەستیار و مێژووییدان. یان دەبێ دۆخەكە راستبكەنەوە و دادگاییەكی عادیلانە و شەفاف بۆ ئەو گیراوانە دابین بكەن، یاخود ئەو راستیە دوپات دەكەنەوە كە لەژێر هەژموون و كاریگەری بەشێك بڕیاربەدەستانی حزبدان. بەرپرسێتییەكەیان تەنها راستكردنەوەی رێڕەوی ناقانونیی ئەو دۆسیەیە نییە كە دەچێتەوە بەردەستیان، بەڵكو بەرپرسێتیەكەیان بەرگرتنە لەهەر هەوڵێكی دیكە كە قانون و بڕگە قانونییەكان بۆ خواستی حزبی و شەخسی بەكاریان دەهێنن و سەرەنجام ئازادییەكانی پێ بەرتەسك دەكەنەوە.


ڕۆژهه‌ڵاتی ناوه‌ڕاست, ٢٨ ی مانگی چوار ٢٠١٢\nشه‌ممه ٢٨ ی مانگی چوار ٢٠١٢\nکاوه قوره‌ێشی: داخوازی وه‌زاره‌تی ده‌ره‌وه‌ی ئه‌مریکا بۆ ئازادکردنی که‌بودوه‌ند کاریگه‌ری خۆی هه‌یه\nرۆژنامه‌وان کاوه قورێشی له به‌رنامه‌ی ته‌له/ رادێوێ ئه‌مروماندا شه‌ممه 28/4 راسته‌و خۆ له‌گه‌ڵماندا به‌شداریکرد و له‌و باره‌یه‌وه ووتی ئه‌مه گرنگیه‌کی زۆری هه‌یه له‌و روه‌وه که بۆ یه‌کم جاره ناوی کورد وه یاخود چالاکێکی به‌ندکراوی کورد تا ئه‌و ئاسته به‌رز ده‌کرێته‌وه، له رویه‌کی تریشه‌وه ئه‌زمون پێشانی داوه له ساڵانی رابوردوا هه‌ر که‌ێسێک له ئاستی سه‌ره‌وه چ له لایه‌ن رێکخراوه‌کانی به‌ره‌نگاریکاری مافی مرۆڤ وه یاخود ده‌وڵه‌تان و نه‌ته‌وه یه‌کگرتوه‌کانه‌وه  سه‌باره‌ت به ئێران قسه‌ی له‌سه‌ر کرابێت دوای ماوه‌یه‌ک توانیوه کاریگه‌ری خۆی هه‌بێت له‌سه‌ر باری ئه‌و زیندانیه.\nبه‌کر حه‌مه سدیق : لانه‌بردنی مالیکی یانی مانه‌وه‌ی کێشه‌کانی عێراق وه‌ک خۆی و ئالۆز بوونی زیاتر\nله ڕاگه‌یاندنی کۆتایی کۆبونه‌وهکه‌ی ڕۆژی شه‌ممه‌ی ژماره‌یه‌ک له ڕێبه‌رانی عێراق (جه‌لال تاڵه‌بانی ، ئوسامه ئه‌لنوجه‌یفی ، مه‌سعود بارزانی ، ئه‌یاد عه‌لاوی ، موقته‌دا ئه‌لسه‌در) که له هه‌ولێر کرا جارێکی تریش جه‌خت له پێویستی به کۆتاییهێنان کرا به قه‌یرانی سیاسی وڵاته‌که و هه‌روه‌هاش جێبه‌جێکردنی ڕیکه‌وتننامه‌ی هه‌ولێر.\nژماره‌ی قوربانیان له سوریا هه‌تا دێت و له زیادبووندایه و ئه‌م جاره‌یان له پاش شه‌ڕی نێوان هێزه‌کانی حکومه‌ت و لایه‌نگرانی دیموکراسی له ناوچه‌یه‌کی ده‌ره‌وه‌ی پایته‌ختدا\nسوریا و ناڕه‌زایی نێونه‌ته‌وه‌یی\nته‌قینه‌وه‌کان دیمه‌شق پایته‌ختی سوریا ده‌هه‌ژێنن و به‌لانی که‌م ده‌که‌سیش کوژراون له‌و ته‌قینه‌وانه‌ی ڕۆژی هه‌ینیدا هاوکاتی هه‌روادێ و زۆربوونی ناڕه‌زایی نێونه‌ته‌وه‌یی به‌رامبه‌ر وابه‌سته نه‌بوونی سوریا به ئاگربه‌سته‌وه.\n فه‌رهه‌نگ و تۆره‌ی کوردی : ئاسۆ جه‌بار و کتێبی "دۆزه‌خی حه‌قیقه‌ت"\nله‌م ماوه‌یه‌ی ڕابردوودا وه‌زاره‌تی ڕۆشنبیری حکومه‌تی هه‌رێمی کوردستانی عێراق به نه‌دانی "ژماره‌ی سپاردن" ڕێگه‌ی گرتووه له بڵاوکردنه‌وه‌ی به‌رهه‌مێکی نوێی نوسه‌ر و لێکۆڵه‌ره‌وه ئاسۆ جه‌بار .\nپانۆراما : موقته‌دا ئه‌لسه‌در له هه‌ولێر\nله گه‌رمه‌گه‌رمی قه‌یرانی سیاسی عێراقدا و هاوکاتی هه‌روادێ و ئاڵۆزبوونی زیاتری ناکۆکیه سیاسیه‌کانی ناو ئه‌م وڵاته به‌شه‌ڕ وێرانبووه ، مه‌لای ڕادیکاڵی شیعه‌کانی عێراق موقته‌دا ئه‌لسه‌در له کۆماری ئیسلامی ئێرانه‌وه ده‌گاته پایته‌ختی هه‌رێمی کوردستانی عێراق.\nپاکسـتان ژن و منداڵه‌کانی بن لادن ڕه‌وانه‌ی سعودیه ده‌کات\nبه‌رپرسانی پاکستانی خانه‌واده‌ی ئوسامه بن لادنیان ڕه‌وانه‌ی سعودیه کردووه، ئه‌مه‌ش به نزیکه‌ی ساڵێک دوای ئه‌وه‌ی بن لادن له هێرشێکی سه‌ربازانی ئه‌مه‌ریکا بۆ سه‌ر خانوبه‌ره‌که‌ی له نێو پاکستاندا کوژرا\nله ئاکامی دوو ته‌قینه‌وه له پایته‌ختی سوریا به لایه‌نی که‌م 10 که‌س ده‌کوژرێن\nده‌زگاکانی ڕاگه‌یاندنی حکومه‌تی سوریا ده‌ڵێن ئه‌مڕۆ هه‌ینی به لایه‌نی که‌م دوو ته‌قینه‌وه‌ی به‌هێز ناوه‌ندی دیمه‌شقی پایته‌ختی هه‌ژاندووه و به لایه‌نی که‌م بوونه‌ته مایه‌ی کوژرانی 10 که‌س\nحکومه‌ت و سه‌رهه‌ڵداوانی سوریا یه‌کتر به ته‌قینه‌وه به‌هێزه‌که‌ی شـاری حه‌ما تاوانبارده‌که‌ن\nئه‌مڕۆ پـێـنجشه‌ممه حکومه‌تی سوریا ڕایگه‌یاند ئه‌و ته‌قینه‌وه گه‌وره‌یه‌ی له شـاری حه‌ما دوێنێ ڕووی دا و بووه مایه‌ی کوژرانی ژماره‌یه‌کی زۆر، کاری تێرۆرسـتان بووه


ڕاپەڕین و خۆپیشاندان لە ٢٠١٩/١٠/٢٥ دژی ده‌سه‌ڵاتدارانی عێراق ده‌ستی پێكردوو جگه له به‌غدای پایته‌خت چه‌ندین پارێزگای گرته‌وه، گەنجان سەرقافڵەی خۆپیشاندەران بوون، ھێزە ئەمنییەکان بە گولەی زیندوو گازی فرمێسک ڕێژ وەڵامی خۆپیشاندەرانیان دایەوە ، لە ماوەی چەند ڕۆژێکدا سەدان کەس شەھیدو و بریندار بوون.\nلە بەدبەختی گەلی کوردستاندا جاریکی تر حزبە کوردستانییەکان و ھەرسێ سەرۆکایەتییەکەی ھەرێم بەئامادەبوونی سەرۆك کومار لە ڕۆژی (٢٠١٩/١١/٥) كۆبونه‌وه و پاڵپشتی خۆیان بۆ (عادل عبدالمهدی) ڕاگەیاند بێئەوەی ھەڵسەنگاندنی تەواو بکەن بۆ بارودۆخی عێراق و ئه‌و شه‌هیدو و بریندارانه‌ی له ئه‌نجامی حوكمڕانی عبدولمهدی لێکەوتەوە، تەنھا لەبەر ئەوەی مانگانە موچە دەنێرێ بۆ ھەرێمی کوردستان، لە کاتێکدا ڕوون و ئاشکرابو کە لە دەسەڵاتێش بمێنێته‌وه تە نھادەتوانی دوو موچەی موچەخۆرانی ھەرێم دابێن بکات، لەوە خراپتر ئەوە بوو کە ئەم سەرکردانە ئە وەندە کورت بین بوون، بێریان بۆ ئەوەنەچوو لە کاتی مانەوەی دا لەدەسەڵاتیش دا نابێتە ئەو سەرۆکەی کە بتوانێ وەکو پێشوو مامەڵە بکات.\nکاتێک ھەواڵی کۆبونەوەکە و پشتگیری چاکسازییەکەی "عبد المهدی"م بیست ئوقرەم نه‌گرت و کورتە نووسێنێکم بڵاوکردەوە ، دیسان بە ھەڵەییەکی گەورەی سەرکردایەتی کوردستانێم زانی كه چۆن دەبێت مافە ڕەواکانی گەلی کوردستان لە گۆشەنیگای کەسێکەوە ببینرێ لەبری ئەوەی پەیوەندییەکانت بەھێز بکەیت لەگەڵ خەڵکی ڕاپەڕیوی بەغداد و پاریزگاكاندا، ناکرێت لەبری ئەوەی پێگەی ھەریم بەھێز بکەیت و ئامادە باشی بکرێت بۆ ئەگەر وو پێشھاتەکان کەچی ھە ڵویستێکی نابەرپرسانە بگریتەبەر.\nجارێکی تر دوو حیزبی دەسەڵاتداری کوردستانی (پارتی و یه‌كێتی) كه‌وتنه ھەڵەیەکی گه‌ورەتر وله‌گه‌ڵ (١٠) حزب و لایه‌نی عێراقی ڕیککەوتنێکیان مۆر کردوو بڵاوکردەوە لە ڕۆژی (٢٠١٩/١١/١٨) بۆ پشتگیری لەمانەوەی "عبد المهدی" بەرانبەر پرۆژەییەکی خەیاڵاوی. له‌كوێی دونیادا هه‌بووه موقه‌ده‌راتی گه‌لێك ببه‌سترێته‌وه به‌تاكه كه‌سێك، ئه‌و بكرێته ئومێد، بكرێته مژده، ببێته چاوه‌ڕوانی، له‌كاتێكدا هه‌ر له ڕۆژانی یه‌كه‌می هاتنی بۆ حكوم هیچ گەرنتیه‌ك بۆ مانه‌وه‌ی نه‌بوو؟\nلە کۆتایدا دەڵێم سیاسەت واناکرێ ، ئێوە بەر پرسیارێتی گەلێکتان لەسەرە بۆ ئەوەندە کورت بین بوون و دەبوو بەلای کەمەوە سیاسەتی(چاوه‌ڕوانبە و ببینە)تان په‌یڕه و بكردایه.


نەوت گەورەترین دابەزینی رۆژانەی لە ماوەی دوو ساڵدا تۆمار كرد\nدوێنێ چوارشەم نرخی نەوت نزمترین ئاستی تۆمار كرد و لە شوباتی ساڵی 2016ەوە هیچ رۆژێك بە رادەی دوێنێ نرخی نەوت دانەبەزیوە.\nنرخی نەوت لە نزیكەی 79 دۆلارەوە دابەزی بۆ سەرووی 73 دۆلار و زیاتر 6% لە بەهای نەوتی هێنایە خوارەوە. لە دوایین سەعاتەكانی رۆژەكە كەمێك نەوت بەرز بووەوە .\nئەمڕۆ پێنجشەم لە چەند سەعاتی یەكەمی بازاڕەكە نرخی نەوت كەمێك هەڵكشاوە و هەر بەرمیلێك لە نەوتی برێنت بە 74 دۆلار و 66 سەنت دەفرۆشرێت.\nبەگوێرەی DAILYFX نرخی نەوتی ئەمەریكی ناسراو بە WTI لە 74 دۆلار و 30 سەنتەوە دابەزی بۆ 70 دۆلار، ئەمڕۆیش كەمێك لە نرخەكەی بەرز بووەتەوە و ئێستە هەر بەرمیلێك لەم جۆرە نەوتەش بە 70 دۆلار و 84 سەنت دەفرۆشرێت.\nسێ هۆكار رۆڵیان هەبووە لە دابەزینی نرخی نەوت، یەكەمیان قووڵتربوونەوەی ناكۆكییەكانی نێوان ئەمەریكا و چین، دووەمیان ئەگەری چالاكبوونەوەی بەندەرەكانی لیبیا لە داهاتوویەكی نزیكدا و سێیەمیش لێدوانێكی وەزارەتی دەرەوەی ئەمەریكا. مایك پۆمپیۆ گوتبووی وڵاتەكەی پێداچوونەوە بە داواكاری هەندێك لەو كۆمپانیایانە دەكات كە كڕیاری نەوتی ئێرانن و دەیانەوێت ئەمەریكا رێیان پێ بدات نەوت لە ئێران بكڕن.


وه‌زاره‌تی دارایی و ئابوریی هه‌رێم: کێشەی مامۆستایانی وانەبێژ چارەسەر کرا\nماوه‌ی چه‌ند رۆژێكه مامۆستایانی وانه‌بێژ له زۆربه‌ی ناوچه‌كان بایكۆتی هۆڵه‌كانی خوێندنیان كردوه و ناڕه‌زایی له‌وه ده‌رده‌بڕن كه ناكرێن به گرێبه‌ست یان به میلاكی هه‌میشه‌یی، ئه‌مڕۆش وه‌زاره‌تی دارایی و ئابوریی هه‌رێم رایگه‌یان كه بڕیار دراوه له ماوه‌یه‌كی نزیكدا چاره‌سه‌ری كۆتایی ئه‌و كێشه‌یه بكرێت.\nوه‌زاره‌تی دارایی له راگه‌یه‌ندراوێكدا ئاشكرایكرد كه سەرلەبەیانی ئەمڕۆ یەکشەممە ١٧-١٠-٢٠٢١ لە دیوانی وەزارەتی دارایی و ئابوری، وەزیری دارایی و ئابوری بە مەبەستی چارەسەرکردنی کێشەی مامۆستایانی وانەبێژ لەگەڵ هەریەک لە وەزیری پەروەردە و سەرۆکی دیوانی ئەنجومەنی وەزیران کۆبۆوە.\nبه‌گوێره‌ی راگه‌یه‌ندراوه‌كه لە کۆبوونەوەیەکدا، هەر سێ لا لەسەر ئەوە ڕێککەوتن، کێشەی مامۆستایانی وانەبێژ چارەسەری کۆتایی بۆ بدۆزنەوە، سووربوون لەسەر ئەوەی کێشەی مامۆستایانی وانەبێژ بە میکانیزمێکی نوێ چارەسەر بکرێت.\nوه‌زاره‌تی دارایی هه‌رێم ده‌شڵێت كه بڕیاردراوه چارەسەری کۆتایی بۆ مامۆستایانی وانەبێژی بدرێت، کێشەکانیان لە ماوەکی نزیکدا چارەسەری بکرێت.\nئەوەش لەکاتێکدایە کە ئەمڕۆش مامۆستایانیه وانەبێژ لە ناوچە جیاجیاکان درێژەیان بە ناڕەزاییەکانیان داوە و لە سلێمانی چونە بەردەم نوسینگەی پەرلەمان و لەوێ نوێترین گردبونەوەیان بۆ ناڕەزایی دەربڕین رێکخست.


کەیفی - ویکیپیدیا، ئینسایکڵۆپیدیای ئازاد\nکەیفی (١٨١٤-١٨٨٣) ناوی فەتحوڵڵایە، هەروەها کەیفی جوانڕۆیی ناوبانگی دەرکردووە. زانیاری لە بارەی ژیانییەوە زۆر کەمە. لە بارەی جێگەی لەدایکبوون و ژیانی بەرایی شاعیرەوە حاجی قادری کۆیی دەڵێت:\nپەڕگە:Kurdish poet - Keyfi (1814-1883).jpg\nلەکوێرە دێیێ کەکەیفی تیا بی فــــــــیردەوسە جەھەننەمە کەنەما (کەیفی) شاری قوستەنتین\nناوی "کوێرەدێ" لێرەدا دوو واتا ھەڵدەگرێ: یەکەمیان ئەو گوندەی کەیفی تێیدا لەدایک بووە و ژیاوە ناوی "کوێرەدێ" بووە، دووەمیان گوندێکی بچووک و کاول و بێ بایەخ.\n١.١ ناخۆشی نێوان کەیفی و شێخ ڕەزای تاڵەبانی\nکەیفی لە ساڵی ١٨١٤ لەو گوندەی ناوچەی جوانڕۆ لەدایک بووە. لەبەر ھەر ھۆیێک بێ یا وەک فەقێیێک مەڵبەندی خێزانی خۆی و باب و باپیرانی بەجێھێشتووە و لە کۆیە نیشتەجێ بووە، ئەو کاتە لە تەمەنی مێردمنداڵیدا بووە. بەپێی ئەو زانیارییانەی حاجی قادری کۆیی دەریدەبڕێ دەبێ کەیفی لە شارەزوور لەدایک بووبێ، لەبەر ئەوە بە (شارەزووری)ش ناوبانگی دەرکردووە. لەوانەیە ڕاستییەکە ئەوەبێ کەیفی خەڵکی جوانڕۆ بێ، قۆناغی یەکەمی کۆچکردنەکەی شارەزوور بووە، لەوێوە لە دەوروبەری ساڵی ١٨٦٣ ڕووی کردۆتە کۆیە. وەکو ھەموو فەقێییکی بێگانە بووە بە میوانی مزگەوت بە مەبەستی زیندەگانی و تەواوکردنی خوێندنی حوجرە.\nکەیفی لەلای مەلا عەبدوڵڵای جەلی خوێندوویەتی. لەو دەمەدا کۆمەڵێک لە مەلا و فەقێیانی مزگەوت دەمیان لە شیعر شیعرێن و شەڕە شیعریان دەکرد. وا ڕێک دەکەوێ شێخ ڕەزای تاڵەبانی ماوەیەک لە کۆیە دەژی بە مەبەستی خوێندن و میوانی شێخ غەفووری مامی دەبێ. لەسەر شیعر وتن ناخۆشی دەکەوێتە نێوان کەیفی و شێخ ڕەزا و ئەو کەسانەی دەم لە شیعر دەدەن. ئەنجامی ئەم مەسەلەیە دەگاتە ئەوەی کەیفی ڕیسوا ببێ و ھیچی بۆ نەمێنێتەوە تەنیا ئەوە نەبێ لە ساڵی ١٨٦٩ کۆیە بەجێ بێڵێ ھەتا ھەتایە، بە ڕێگەی ھەولێر و موسڵ و حەلەب ڕوو بکاتە شاری ئەستەمبوڵ. لەوێ لەگەڵ حاجی قادر جارێکی تر دەست لەملی یەکتری دەکەنەوە.\nدەڵێن کەیفی لە ئەستەمبوڵ پەیوەندی لەگەڵ باڵیۆزخانەی فەڕەنسا بووە و شارەزایی لە زمانی فەڕەنسی پەیدا کردووە. وا دەگێڕنەوە کەیفی تەنیا ھۆنەرەوەی شیعر نەبووە، بەڵکو دەست ڕەنگین و وەستای کۆڵین (زەنگوگراف و لیتوگراف) و دارتاشین و مۆزاییک و گرافیک و خەت خۆشیش بووە. کەیفی لە ساڵی ١٨٨٣ لە ئەستەمبوڵ کۆچی دوایی کردووە و تا ئێستا گۆڕی نەدۆزراوەتەوە.\nناخۆشی نێوان کەیفی و شێخ ڕەزای تاڵەبانیدەستکاری\nکۆمەڵێک شاعیر لە دەوری مزگەوتی گەورەی کۆیە کۆبووبوونەوە، ئەم مزگەوتە نێوەندێکی گرنگی خوێندەواری و ڕۆشنبیری بوو لەو ڕۆژگارەدا. گۆشەیەکی شیعری لەو کاتەدا لە ناوەوە بوو، فەقێیانی مزگەوت لە شێخ ڕەزای تاڵەبانی بەولاوە هیچ یەکێکیان لە پلەی کەیفی نەبوو، لەبەر ئەوە شێخ ڕەزا بەسەر هەموو ئەو شاعیرە پێگەیشتووانەدا زاڵ بوو. شیعر شیعرێن یان شەڕە شیعر جموجۆڵی یەکەمی ئەم کۆمەڵە خوێندەوارانە بوو. وا دەردەکەوێ گەڵێ جار ئەم دوو شاعیرە کەیفی و شێخ ڕەزا بەرامبەر بە یەکتری خەریکی شەڕە شیعر بووبن. لە پێشدا بە هێمنی و لەسەرخۆ و ئاشتییانە بە شیعر وەڵامی یەکتریان داوەتەوە، بەڵام لە دواییدا دەمیان لە یەکتری کراوەتەوە. لەبەر ئەوە شاعیریەتی کەیفی لە هی شێخ ڕەزا کەمتر نەبووە هەرگیز لە هەموو هەڵوێستێکدا نەیتوانیوە بەرامبەر بە کەیفی بوەستێ، بە پێچەوانە زۆر جار کەیفی پشتی شێخ ڕەزای بە ئەرزدا داوە. ئەم بارودۆخە دەماری چینایەتی شێخ ڕەزای بزواندووە و پێی ئاستەم بووە یەکێکی کەس نەناسی وەکو کەیفی لە ڕووی ڕابوەستێ، هەروەها بەبێ هیچ هۆیەک ئەو دەمارە لەلای مەلا عەبدوڵڵای جەلی مامۆستای کەیفی و چڵکاوخۆرەکانی بزواندووە بە تایبەتی لە ناو کۆمەڵانی فەقێیانی ناو مزگەوت، تا مەسەلە گەیشتۆتە ئەوەی هەندێ لە فەقێکان وێنەی زۆر ناشرین لەسەر دیوارەکاندا بۆ کەیفی بکێشن وەکو ئەوەی کەر و ئاژەڵی دیکە سواری بوون. بۆ کۆتایی هێنان بەم کارە ناڕەوایە مەلا عەبدوڵڵای جەلی بێ بەزەییانە تەنیا بەوە ڕازی نابێت بە جنێو کەیفی ڕسوا بکات بەڵکو بە لێدان لە مزگەوت دەری دەکا. ئەمە دەبێتە هۆی ئەوەی کەیفی کۆیە بەجێ بهێڵێ و بچێتە هەولێر لەوێوە ڕوو بکاتە ئەستەمبوڵ.\nکتێبی: مێژووی ئەدەبی کوردی، بەرگی چواره‌م، نووسینی: دکتۆر مارف خەزنەدار، لاپەڕە ۳۶-٣١. چاپی ٢٠٠٤ هەولێر\nوەرگیراو لە «https://ckb.wikipedia.org/w/index.php?title=کەیفی&oldid=665928»


https://1baiser.com ئێران و ئه‌مەریكا له عێراق شه‌ڕی عه‌شایه‌ری ده‌كه‌ن |\nHome سەرەکی ئێران و ئه‌مەریكا له عێراق شه‌ڕی عه‌شایه‌ری ده‌كه‌ن\nبۆ نزیكبوونه‌وه له خێڵ كێبڕكێیانه\nململانێی نێوان ئه‌مه‌ریكا و ئێران له عێراق پرس سیاسی و ئه‌منی و ئابووریی تێپه‌ڕاند بۆ هه‌وڵدانی ده‌ستكه‌وتنی نزیكیی عه‌شیره‌ته عێراقییه‌كان كه ڕۆڵیان له‌سه‌ر بۆچوونی زۆرینه‌ی دانیشتوان هه‌یه، ئه‌و كێبڕكێیه زیاتر له ڕێگه‌ی هاوكاریی ماددی و سه‌ربازییه‌وه‌یه، هه‌رچه‌نده هێشتا به‌شێكیان بێلایه‌نییان هه‌ڵبژاردووه.\nكاركردنی هێزه‌كانی ئه‌مه‌ریكا بۆ پڕچه‌كکردنی عه‌شیره‌ته سوننه‌كانی ڕۆژئاوای عێراق به ناوی شه‌ڕی دژی داعشه‌وه له بنه‌ڕه‌تدا هه‌وڵێكی دبلۆماسیانه‌یه بۆ نزیككردنه‌وه‌ی ئه‌و عه‌شیره‌تانه له خۆیان كه به یه‌ك تیر دوو ئامانج ده‌پێكن.\nله لایه‌ك شه‌ڕی داعشیان پێ ده‌كه‌ن و له لایه‌كی تریشه‌وه دووریان ده‌خه‌نه‌وه له هه‌ژموونی حكومه‌تی عێراقی زۆرینه شیعه كه واشنتن به نزیك له تاران هه‌ژماری ده‌كات.\nبه پێچه‌وانه‌شه‌وه ئێران له‌ناو عه‌شیره‌ته زۆرینه شیعه‌كانی ناوه‌ڕاست و باشووری عێراقدا كاره ده‌كات بۆ ئه‌وه‌ی هانیان بدات له دژی بوونی هێزه‌كانی ئه‌مه‌ریكا له‌ناو خاكی عێراق هه‌ڵوێستیان هه‌بێت و كاریگه‌ریشیان له‌سه‌ر بۆچوونی هاووڵاتییانیان هه‌بێت.\nڕائید فه‌همی، ئه‌ندامی په‌رله‌مانی عێراق به «ئاژانس»ی وت: «به‌داخه‌وه به‌شێك له عه‌شیره‌ته‌كانی عێراق له ململانێی نێوان ئه‌مه‌ریكا و ئێرانه‌وه گلاون له‌سه‌ر خاكی وڵاته‌كه‌یان كه ده‌رئەنجامه‌كه‌ی ئاژاوه‌گێڕییه و ئه‌و عه‌شیره‌تانه ده‌قۆزرێنه‌وه بۆ ئه‌وه‌ی له به‌رژه‌وه‌ندیی یه‌كتری پێ بده‌ن له عێراقدا.»\nوتیشی: «ئه‌مه‌ریكا و ئێران ده‌ستیان كردووه به په‌یوه‌ندیكردن به سه‌ركرده‌ی حه‌شدی عه‌شایه‌ری سوننه و حه‌شدی شه‌عبی شیعه كه دوو هێزن بۆ شه‌ڕكردن له دژی داعش پێك هێنران بۆ ئه‌وه‌ی هه‌ریه‌كه‌یان هێزی سه‌ربازی درووست بكات و به‌رژه‌وه‌ندیی یه‌كتری پێ بپارێزن له عێراقدا و بۆ ئه‌و مه‌به‌سته‌ش كۆبوونه‌وه‌ی نهێنی و ئاشكرا له‌گه‌ڵ سه‌رۆك عه‌شیره‌ته‌كاندا ده‌كه‌ن.»\nله 17ی كانوونی دووه‌می ئه‌مساڵدا كۆبوونه‌وه‌ی محه‌مه‌د جه‌واد زه‌ریف وه‌زیری ده‌ره‌وه‌ی ئێران به ژماره‌یه‌ك له سه‌رۆك عه‌شیره‌ته‌كانی پارێزگای نه‌جه‌ف سه‌ره‌تای ئه‌و ململانێ نوێیەی ده‌رخست و ئه‌وكات پرسیاری ئه‌وه ده‌كرا ئه‌و كۆبوونه‌وه‌یه به ڕه‌زامه‌ندیی حكومه‌تی عێراقی بووه یان نا.\nستار عومه‌ر دلێمی، یه‌كێك له شیعه‌كانی عه‌شیره‌تی دلێم له پارێزگای ئه‌نباری زۆرینه‌ی سوننه‌ی خۆرئاوای عێراق به «ئاژانس»ی وت: «ئێران ده‌ستی كردووه بە نزیكبوونه‌وه له چه‌ند عه‌شیره‌تێك له ڕێگه‌ی پێدانی پاره و هاوكاریی سه‌ربازی له خۆرئاوای عێراق بۆ ئه‌وه‌ی له دژی هێزه‌كانی ئه‌مه‌ریكا له‌و ناوچانه بیانجوڵێنێت.»\nوتیشی: «جوڵه‌ی ئێران له پارێزگا سوننه‌كاندا به ئاڕاسته‌ی عه‌شیره‌ته سوننه‌كان جێگه‌ی مه‌ترسییه و ئێمه له‌گه‌ڵ مانه‌وه‌ی هێزه‌كانی ئه‌مه‌ریكا و دوورخستنه‌وه‌ی گرووپه چه‌كداره شیعه‌كانی ئه‌و سنووره‌ین.»\nبه‌ڵام عه‌شیره‌ته شیعه‌كان ڕایان جیاوازه له‌سه‌ر ئه‌و جوڵه‌یه‌ی ئێران و پێیان وایه ئامانج لێی هاوكارییه.\nحه‌یده‌ر شرشاب، سه‌ر به تیره‌ی به‌دروی شیعه‌مه‌زهه‌ب به «ئاژانس»ی وت: «هه‌ڵوێستی ئێران باش بووه بۆ هاوكاریكردنی عێراقییه‌كان و ئێمه له‌گه‌ڵ ئه‌وه‌ین هێزه‌كانی ئه‌مه‌ریكا له عێراق بمێنێته‌وه كه پێشتر كێشه‌ی زۆریان بۆ درووست كردبووین.»\nوتیشی: «ئێمه ئاگاداری ئه‌وه‌ین كه ئه‌مه‌ریكا پاره و چه‌كی داوه بۆ به‌شێك له عه‌شیره‌ته سوننه‌كان بۆ ئه‌وه‌ی له به‌روه‌ژه‌ندییه‌كانی ئێران بده‌ن و ببنه دووژمنێكی ناڕاسته‌وخۆی تاران له‌سه‌ر خاكی عێراق.»\nئه‌و ململانێیه نوێیه‌ی نێوان ئه‌مه‌ریكا و ئێران له‌سه‌ر عه‌شیره‌ته‌كانی عێراق به‌شێكی تره له‌و جه‌نگه ناڕاسته‌وخۆیه‌ی هه‌ردوولا له‌سه‌ر خاكی عێراق به‌رپایان كردووه كه ئایینده‌كه‌ی نادیاره.\nعه‌بدولعه‌زیز عیساوی، شرۆڤه‌كاری سیاسیی عێراقی به «ئاژانس»ی وت: «هه‌تا ئه‌گه‌ری پێكدادانی نێوان ئه‌مه‌ریكا و ئێران له‌سه‌ر خاكی عێراق زۆر بن عه‌شیره‌ته سوننه‌كان بیر له‌وه ناكه‌نه‌وه كه ببنه هێزێكی به‌رهه‌ڵستكاری چه‌كداری دژ به حكومه‌تی ناوه‌ندی له‌گه‌ڵ ئه‌وه‌ی هه‌ندێك له‌و عه‌شیره‌تانه ده‌ترسن كه هاوكاریی به‌شێك له عه‌شیره‌ته سوننه‌كان بكرێت له لایه‌ن ئێرانه‌وه كه له دژی هێزه‌كانی ئه‌مه‌ریكا شه‌ڕ بكه‌ن.»\nوتیشی: «نزیكبوونه‌وه‌ی ئێران له عه‌شیره‌ته‌كانی ناوه‌ڕاست و باشووری عێراق په‌یامێكی هۆشداریی تارانه بۆ واشنتن به‌وه‌ی كه ده‌توانن هه‌ژموونی بڕیار بكه‌ن له عێراقدا له‌گه‌ڵ ئه‌وه‌ی زۆر عه‌شیره‌تیش هه‌ن كه تا ئێستا نایانه‌وێت بچنه گۆڕه‌پانی ئه‌و ململانێیه‌ی نێوان ئه‌مه‌ریكا و ئێرانه‌وه.»


خولی ئەمریکی - ئۆرلاندۆ سیتی vs سیاتێل ساوندێرس - Soccer - Yariga - Results, fixtures, tables and statistics\nLos Angeles vs. هۆوستن داینامۆ Minnesota United vs. کۆلۆرادۆ ڕاپیدس دی سی یونایتد vs. دالاس نیو ئینگلاند vs. ئۆرلاندۆ سیتی دی سی یونایتد vs. تۆرۆنتۆ ئێف سی ئۆرلاندۆ سیتی vs. سیاتێل ساوندێرس وایتکاپس vs. سپۆرتین کانساس ستی ڕیاڵ ساڵت لەیک vs. نیو ئینگلاند مۆنتێریال ئیمپاکت vs. تۆرۆنتۆ ئێف سی Atlanta United vs. شیگاکۆ فایەر\nئۆرلاندۆ سیتی vs سیاتێل ساوندێرس 1-2\n3' ڤیکتۆر رۆدریگێز (G) (دروستکرا لە لایەن: ک. لیردام)\n13' H. Bwana (G) (دروستکرا لە لایەن: ڤیکتۆر رۆدریگێز)*\nD. Dwyer (G) 57' (دروستکرا لە لایەن: S. Sutter)\n'58 بۆ J. Colmán\nڤیکتۆر رۆدریگێز (ESP)\nس. کلیستان (USA)\n'90 بۆ J. McCrary\n'74 بۆ R. Laryea\nک. لیردام (NLD)\n'76 بۆ W. Francis\nکی هیم کیم\nکی هیم کیم (KOR)\nل. سانێ (SEN)\nH. Bwana (KEN)\n'61 بۆ A. Roldan\nC. Lindley (USA)\nH. Wingo (USA)\n'58 بۆ C. Higuita\n'61 بۆ H. Bwana\n'74 بۆ C. Mueller\n'76 بۆ ک. لیردام\n'90 بۆ W. Bruin\n99 A. Grinwis گ\n7 C. Higuita\n14 D. Dwyer 57'\n16 س. کلیستان\n22 ل. سانێ\n26 C. Ascues 90+2'\nڕاهێنەر: J. O'Connor\n24 S. Frei گ\n8 ڤیکتۆر رۆدریگێز 3'\n18 ک. لیردام\n20 کی هیم کیم\n21 J. Delem 78'\n70 H. Bwana 13'\nڕاهێنەر: B. Schmetzer\n1 J. Bendik گ\n6 R. Laryea بۆ C. Mueller 74'\n10 J. Colmán بۆ C. Higuita 58'\n15 C. Lindley\n35 B. Meredith گ\n9 R. Ruidíaz\n16 A. Roldan بۆ H. Bwana 61' 90+5'\n23 H. Wingo\n30 J. McCrary بۆ W. Bruin 90'\n90 W. Francis بۆ ک. لیردام 76'\n21/02/19 CLF ئۆرلاندۆ سیتی 6 - 2 نیو ئینگلاند زانیاری زیاتر لەسەر ئەم یارییە\n23/02/19 CLF ئۆرلاندۆ سیتی CANC Minnesota United زانیاری زیاتر لەسەر ئەم یارییە\n02/03/19 MLS ئۆرلاندۆ سیتی 2 - 2 New York City بینینی ڕووداوەکان زانیاری زیاتر لەسەر ئەم یارییە\n16/03/19 MLS ئۆرلاندۆ سیتی 1 - 3 مۆنتێریال ئیمپاکت بینینی ڕووداوەکان زانیاری زیاتر لەسەر ئەم یارییە\n24/03/19 MLS نیویۆرک رب. 00 : 30 ئۆرلاندۆ سیتی زانیاری زیاتر لەسەر ئەم یارییە\n01/04/19 MLS ئۆرلاندۆ سیتی 00 : 30 دی سی یونایتد زانیاری زیاتر لەسەر ئەم یارییە\n07/04/19 MLS ئۆرلاندۆ سیتی 01 : 30 کۆلۆرادۆ ڕاپیدس زانیاری زیاتر لەسەر ئەم یارییە\n14/04/19 MLS ڕیاڵ ساڵت لەیک 03 : 00 ئۆرلاندۆ سیتی زانیاری زیاتر لەسەر ئەم یارییە\n20/04/19 MLS ئۆرلاندۆ سیتی 21 : 00 وایتکاپس زانیاری زیاتر لەسەر ئەم یارییە\n21/02/19 CLF سیاتێل ساوندێرس 0 - 2 ناسیۆنال زانیاری زیاتر لەسەر ئەم یارییە\n23/02/19 CLF ئێرسکواکس 2 - 2 سیاتێل ساوندێرس زانیاری زیاتر لەسەر ئەم یارییە\n03/03/19 MLS سیاتێل ساوندێرس 4 - 1 Cincinnati بینینی ڕووداوەکان زانیاری زیاتر لەسەر ئەم یارییە\n10/03/19 MLS سیاتێل ساوندێرس 2 - 0 کۆلۆرادۆ ڕاپیدس بینینی ڕووداوەکان زانیاری زیاتر لەسەر ئەم یارییە\n31/03/19 MLS وایتکاپس 04 : 00 سیاتێل ساوندێرس زانیاری زیاتر لەسەر ئەم یارییە\n07/04/19 MLS سیاتێل ساوندێرس 04 : 00 ڕیاڵ ساڵت لەیک زانیاری زیاتر لەسەر ئەم یارییە\n11/04/19 MLS کۆلۆرادۆ ڕاپیدس 03 : 00 سیاتێل ساوندێرس زانیاری زیاتر لەسەر ئەم یارییە\n13/04/19 MLS سیاتێل ساوندێرس 22 : 00 تۆرۆنتۆ ئێف سی زانیاری زیاتر لەسەر ئەم یارییە\n22/04/19 MLS Los Angeles 01 : 00 سیاتێل ساوندێرس زانیاری زیاتر لەسەر ئەم یارییە


گشت پیس و چه په ڵه کان دهیانه وێ له رووباره که ی سه ردهشت خۆیان پاک بکه نه وه! |\nگشت پیس و چه په ڵه کان دهیانه وێ له رووباره که ی سه ردهشت خۆیان پاک بکه نه وه!\n2011/05/05 at 10:54 PM لێدوانێک بنووسە\n– په‌یوه‌ست به تیرۆرکردنی رۆژنامه‌نووس سه‌رده‌شت عوسمان و رۆژی جیهانی رۆژنامه‌نووسی -باشتره له هیچ:\nدارا ئه حمه د:سێی مایس رۆژی جیهانیی ئازادیی رۆژنامه‌نووسییه له سه‌رتاسه‌ری جیهان – هه‌رچه‌نده ئه‌و رۆژه له لایه‌ن داموده‌زگایه‌کانی نه‌ته‌وه یه‌کگرتووه‌کان ده‌ستنیشانکراوه که خودی نه‌ته‌وه یه‌کگرتووه‌کانیش ئه‌لقه‌یه‌که له په‌نجه‌کانی وڵاته زلهێزه چه‌وسێنه‌ره‌کان و سیسته‌می پڕ له سته‌می هه‌نووکه‌ی جیهان و ئه‌و ده‌زگایانه‌ش چه‌ندین رۆژی ئاوه‌ها نێوه‌رۆک پووچیان دامه‌زراندووه و هه‌ندێک جاریش ده‌بنه رێگر له‌به‌رده‌م دروستبوونی ئه‌و جۆره رۆژانه به شێوازێکی ئه‌رێنیی که خزمه‌ت به ره‌وت و چالاکییه‌کانی ئه‌و کایانه بکا که رۆژه‌کانیان له پێناو داده‌مه‌زرێن… لێ هه‌بوونه‌که‌ی هه‌ر باشتره له هیچ.\nهیچ گومانێک نه‌ماوه:\nپێنجی مایسی ٢٠١١ رۆژی تیرۆرکردنی رۆژنامه‌نووسی جه‌ربه‌زه (سه‌رده‌شت) عوسمان)ه، که به پێی زۆربه‌ی سه‌رچاوه میدیاییه ئازدیخوازه‌کان و قسه‌ی نێو جه‌ماوه‌ر هیچ گومانێک نه‌ماوه له‌وه‌ی که سه‌رده‌شت له لایه‌ن ده‌سه‌ڵاته‌وه تیرۆرکراوه به دیارکراوییش پارتی و ده‌زگایه سیخوڕییه‌که‌ی که ناویان ناوه (پاراستن، باشترین به‌ڵگه‌ش بۆ ئه‌وه ئه‌وه‌یه که تا ئێستا بکوژه‌کان ئاشکرا نه‌کراون و پارتیش رێگه‌ی نه‌داوه په‌یکه‌رێکی سه‌رده‌شت له هه‌ولێر و له‌و شوێنه دابندرێ که لێی فڕێندرا و پاشانیش تیرۆر کرا.\nهه‌ندێک رێزگرتن هه‌یه بێڕێزییه:\nله رۆژی ٢١\_٤\_٢٠١١ ئه‌وه‌ی پێیده‌گوترێ (سه‌ندیکای رۆژنامه‌نووسانی کوردستان) که سه‌ندیکای رۆژنامه‌نووسانی حیزبه‌کانه به تایبه‌تییش هی پارتیه.. له دوور و نزیکه‌وه په‌یوه‌ندیی به ئازادیی و ئازادیی رۆژنامه‌نووسییه‌وه نییه.. له ساڵڕۆژی ده‌رچوونی یه‌که‌مین رۆژنامه‌ی کوردی – که له لایه‌ن هه‌ندێک سیاسه‌تمه‌داری خێڵه‌کیی خێڵی به‌درخانییه‌نییه‌کان ده‌رچووه که ئێستا لێمان بوونه‌ته دامه‌زرێنه‌ر و پێشڕه‌وی رۆژنامه‌گه‌ریی کوردیی که به هۆیه تا ئێستاش رۆژنامه‌گه‌ریی کوردی ته‌پوتۆزی فه‌رهه‌نگی ده‌ره‌به‌گیی و کۆنه‌په‌رستیی به‌رنه‌داوه – به ناوی رێزگرتن له شه‌هیدانی رۆژنامه‌گه‌ریی کوردی بێڕێزییان به رۆژنامه‌نووسی شه‌هید سه‌رده‌شت عوسمان کرد، ئاخه‌ر ناکرێ ده‌ربارانی ئه‌و ده‌سه‌ڵاته‌ی که به تیرۆرکردنی سه‌رده‌شت تاوانبارکراوه بێن ریز له شه‌هید بگرن.. واته بشتکوژن و شینشت بۆ بگێڕن، له هه‌مووشی جه‌رگبڕتر ئه‌وه بوو که بنه‌ماڵه‌ی شه‌هید ئه‌و بێڕێزییه‌ی به‌ناو سه‌ندیکایان به‌رز نرخاند و ده‌ستخۆشییان لێکرد!!!\nتا سه‌ر بمێنێ قوون عاجباتیان ده‌بینێ!:\n(سه‌ندیکای رۆژنامه‌نووسانی کوردستان!) به بێ هیچ شه‌رمێک به‌یاننامه له‌سه‌ر (رۆژی جیهانیی ئازادیی رۆژنامه‌نووسیی) ده‌رده‌کا!!! ئاخه‌ر سه‌ندیکایه‌کی حیزبیی که له (شانۆگه‌رییه‌کی به‌ناو هه‌ڵبژاردن) راسته‌وخۆ ده‌بێ کادیری حیزبه‌کان ببنه ئه‌نجوومه‌نی.. ده‌بێ چ په‌یوه‌ندییه‌کی هه‌بێ به ئازادیی رۆژنامه‌نووسیی؟! بۆ ناچن بۆ خۆیان (رۆژی جیهانی بۆ رۆژنانووسیی حیزبیی) دابنێن.. هه‌روه‌ک له کرده‌وه‌دا راپۆرتنووسن و دژبه ئازادیی رۆژنامه‌نووسین با به قسه‌ش له‌گه‌ڵ خۆیان راستگۆ بن.. هه‌ر گه‌لله‌ک باشتره بۆ ئه‌وان!\nهیچ حیزبێک به بێ پلانێکی سیاسیی ته‌سکبین و له‌به‌رچاوگرتنی به‌رژه‌وه‌ندییه سیاسه‌تبازییه‌کانی خۆی که هیچ کاتێک – ئه‌گه‌ر به ده‌گمه‌ن نه‌بێ و بۆ له خشته‌بردنی جه‌ماوه‌ر نه‌بێ – له‌گه‌ڵ به‌رژه‌وه‌ندییه‌کانی گه‌ل و ماف و ئازادییه‌کانی کۆمه‌ڵ تێک ناکاته‌وه.. ناتوانێ هه‌ڵوێستی راست و دروست و خزمه‌ت به گه‌ل بنوێنێ. بزووتنه‌وه‌ی گۆڕان که له لایه‌ن خوێنڕێژ و ناوچه‌گه‌ر و پیاوسالارێکی وه‌ک نه‌وشێروانی داگیرکه‌ری گرده‌که به تاکتیکێکی زۆر بێزه‌وه‌ر بۆ په‌یداکردنی جه‌ماوه‌ر و بۆ ململانێی له‌گه‌ڵ پارتی که‌یسی سه‌رده‌شت عوسمانی به‌کارهێنا. کێ هه‌یه نه‌زانێ – ئه‌گه‌ر خۆی له گێلیی نه‌دا – که گۆڕان باوه‌ڕی به ساده‌ترین و سه‌ره‌تاییترین ئازادیی نییه، به‌ڵام وا دیاره که که‌سانی پیس و چه‌په‌ڵ له هه‌موو که‌سێکیتر پتر پێویستییان به رووباری روون هه‌یه خۆیانی تێدا پاک بکه‌نه‌وه.\nناوبانگ و پاره‌ی گه‌نده‌ڵیی بۆ ره‌شبیران:\nزۆربه‌ی کاته‌کان زۆربه‌ی ئه‌و که‌سانه‌ی پێانده‌گوترێ رۆشنبیران له‌نێو سیسته‌مێکی کۆنه‌په‌رست و چه‌وسێنه‌ر به پێی پێگه چینایه‌تییه‌که‌یان و به‌رژه‌وه‌ندییه خۆپه‌رستییه‌کانیان ده‌بنه ده‌رباری ده‌سه‌ڵات و ناتوانن بکه‌ونه نێو به‌ره‌ی گه‌ل، له کوردستانه‌که‌ی خۆمانیش هه‌ر وایه، وه‌ک دیتمان چۆن ئه‌و به ناو رۆشنبیرانه ته‌نیا له پێناو به ده‌ستهێنانی ناوبانگ و بڕێک پاره‌ی گه‌نده‌ڵیی هه‌ر رۆژه‌و به ته‌پلی ئایدۆلۆژیایه‌ک و حیزبێک و سه‌رکرده‌یه‌ک هه‌ڵده‌په‌ڕن، به‌رچاوترین نموونه‌ی ئه‌وه‌ش ره‌شبیره‌کانی له بابه‌تی گرووپه دژه ئازادییه‌که‌ی ره‌هه‌ند و ماڵوێرانییه‌که‌ی فه‌رهاد پیرباڵ و ئه‌ڵاهو ئه‌کبه‌ره‌که‌ی رێبین هه‌ردی و فارووق ره‌فیقی مامۆستای فه‌لسه‌فه‌ی هه‌ڵپه‌رستی و کۆڵه‌واره‌کانی ئیسلامییه کۆنه‌په‌رسته‌کان و… هتد بوون که چۆن ده‌یانه‌وێ بۆ مه‌رامه‌کانی خۆپه‌رستییه‌کانی خۆیان به‌سه‌ر پشتی کێسی سه‌رده‌شت و سۆران و ناڕه‌زیه‌تییه‌کانی جه‌ماوه‌ر و ماف و ئازادییه‌کانی گه‌ل و دۆزی سه‌ربه‌خۆیی کوردستان سه‌رکه‌ون که له راستییدا واته ژێر بکه‌ون.\nگه‌ڕه‌لاوژێی که‌ناله به ناو ئازاده‌کان:\nزۆربه‌ی که‌ناڵه میدیاییه‌کان له سه‌رتاسه‌ری جیهان له بن ده‌ستی سه‌مایه‌داران و ده‌سه‌ڵاتدارانه، میدیای کوردیش به هۆی فه‌رهه‌نگه دواکه‌وتووه‌که‌مان و که‌میی ئه‌زموونه‌که‌ی هه‌ر به ته‌واویی له‌نێو گه‌ڕه‌لاوژێی سیاسه‌تبازان و رۆژنامه‌نووسانی سه‌ر به حیزب و ده‌سه‌ڵات نوقوم بووه، باسی رادیۆ ته‌له‌فزیۆن و ده‌زگایه‌کانی چاپ و بڵاوکردنه‌وه‌ی ده‌سه‌لات و حیزبه‌کان ناکه‌ین که هیچ خێرێکیان بۆ جه‌ماوه‌ر پێوه نییه و ته‌نیا بۆ سه‌رلێشیواندنی جه‌ماوه‌ر دامه‌زراون، به‌لکه که‌م ماڵپه‌ڕ و رۆژنامه‌ی به ناو ئازاد و (ئه‌هلی)یش هه‌یه پانتاییه‌کی زۆریان بۆ کێسی سۆران و سه‌رده‌شت و ئازادیی رۆژنامه‌گه‌ریی ته‌رخان نه‌کردبێ که‌چی له بنه‌وه سه‌ر به ده‌سه‌ڵات و حیزبه‌کان و ته‌نانه‌ت هه‌ندێک سه‌رکرده‌ی سیاستبازیشن و هه‌ر له لایه‌ن ئه‌وانیشه‌وه خه‌رجی ده‌زگایه‌کانیان و بژێویی ژیانی کارمه‌نده‌کانیشیان له پاره‌ی گه‌نده‌ڵیی بۆ دابین ده‌کرێ، نموونه‌ی به‌رچاویش له‌وانه – بێجگه له (ماڵپه‌ڕی ئه‌مڕۆ) و هه‌ندێک ماڵپه‌ڕ که له ده‌ره‌وه‌ی کوردستانن – زۆربه‌ی هه‌ره زۆری رۆژنامه و گۆڤار و ماڵپه‌ڕه‌کانیتر که دوو قسه‌ی سیاسییان تێدایه به تایبه‌تییش ئه‌وانه‌ی له‌نێوخۆی کوردستانن.. وه‌ک هاولاتی و ئاوێنه و … هتد له‌و بابه‌ته‌ن و به هیچ شێوه‌یه‌ک نه ئازادن و نه سه‌ربه‌خۆن.\nهه‌ر که‌س و لایه‌نێک به تایبه‌تییش ئه‌وانه‌ی که نێرگزیین و له‌به‌ر بێ تو‌انایی و ناشیرینی پیسیی و چه‌په‌ڵیی خۆیان ده‌یانه‌وێ هه‌رکووه‌کی هه‌یه خۆیان وا پیشان بده‌ن که جوانن و سه‌ر به به‌ره‌ی گه‌لن.. ده‌چن خۆیان له رووباره روونه‌که‌ی سه‌رده‌شت و ئه‌و رووبارانه پاک ده‌که‌نه‌وه که سه‌رچاوه‌که‌ی له قووڵایی نێو هه‌ناوی گه‌ڵه‌وه هه‌ڵدقوڵێ، وه‌لی حه‌تمه‌ن ده‌بێ ببوورن که ئێستا گه‌ڵ زۆر له‌وه هۆشیارتره و ئیدی سه‌رده‌می ئه‌و سیاسه‌تبازییی و پلان و پیلانه چرووک و رووهه‌ڵماڵدراوانه‌ی سه‌ندیکای زه‌ردی رۆژنامه‌نووسان و گۆڕانی نه‌گۆڕ و ئیسلامییه کۆنه‌په‌رسته‌کان و تاریکبیره‌کان و میدیایه ده‌رباره‌کان و ته‌نانه‌ت به‌ناو چه‌په‌کانیش نه‌ماوه و چیدی جه‌ماوه‌ری چه‌وساوه و زه‌حمه‌تکێشی کوردستان باوه‌ڕیان پێ ناکه‌ن.\nنهێنی حه‌شارگه‌كه‌ی بن لادن،وه‌ك دانیشتوانی ئیبیت ئاباد ده‌یگێڕنه‌وه\tده‌سه‌ڵات شه‌ڕی خۆی له‌دژی خه‌ڵکی ناڕازی ڕاگه‌یاندووه و بۆ پاساوکردنیشی پڕوپاگه‌نده‌ی ئارامی شاره‌کان وباشبوونی کاروکاسپی بڵاوده‌کاته‌وه”


٣٠ چەکداری داعشی لە ئۆپراسیۆنێکی هەسەدە دەستگیر کران - Mehr News Agency\n31 tîrmehê 2019 - 13:01\nNews Code 27690\nبە ڕاپۆرتی ئاژانسی هەواڵی مێهر لە هەواڵدەری هاوار نیوز، ناوەندی مێدیایی هێزەکانی سوپای دیمۆکراتیکی سووریا لە بەیاننامەیەکدا بە ئاماژە بە ئۆپراسیۆنی سوپای دیمۆکراتیکی سووریا دژی ماڵە ڕێکخراوەییە نهێنییەکانی داعش لە دەیرەزوور، نووسی: هێزە دژە تیرۆرەکانی سوپای دیمۆکراتیکی سووریا لە ئۆپراسیۆنێکی هاوبەش لە گەڵ هاوپەیمانی نێودەوڵەتی دژە داعش ئۆپراسیۆنێکی بەربڵاویان دژی ماڵە ڕێکخراوەییە نهێنییەکانی داعش لە ڕۆژهەڵاتی دەیرەزوور ڕێک خستووە. لە ئەو ئۆپراسیۆنەدا کە بە شێوەی هاوکات هێرش کرایە سەر ٢١ ناونیشانی لە پێش دیاری کراوەوە، ٣٠ تیرۆریستی داعش دەستگیر کراون.\nلە ئەو بەیاننامەدا هاتووە: هێزە دژە تیرۆرەکانی سوپای دیمۆکراتیکی سووریا کاتژمێر ١ ی بەرەبەیانی ڕۆژی سێشەممە ئەو ئۆپراسیۆنەیان دەست پێکردووە کە تا کاژمێر ٤ درێژەی کێشاوە. لە ئەو ئۆپراسیۆنە جگە لە ٣٠ تیرۆریستی داعشی ڕێژەیەکی زۆری چەک و تەقەمەنی و هەروەها شوێنی خۆحەشاردانی ئەو تیرۆریستانە دۆزرایەوە و دەستی بە سەردا گیرا.


نازم دەباغ، نوێنەری حكوومەتی ھەرێمی كوردستانی لە تاران\nدوای ئەوەی ئاژانسی ھەواڵی فرانس پرێس، لێدوانێكی نازم دەباغ، نوێنەری حكوومەتی ھەرێمی كوردستانی لە تاران بڵاوكردەوە و لە زاری ئەو نووسیبووی" ریفراندۆم بۆ فشارخستنەسەر بەغدایە"، نازم دەباغ لە روونكردنەوەیەكدا دەڵێ، ئەو قسەیەم نەكردووە و قسەكانم بە پێچەوانە وەرگێڕدراوە، ھەر كوردێك لەگەڵ ریفراندۆمی سەربەخۆیی نەبێت به خائینی داده‌نێم".\nلە روونكردنەوەكەی نازم دەباغ ھاتووە: "به‌داخه‌وه وه‌رگێڕه‌که به پێچه‌وانه‌ی راستییه‌کان قسه‌کانی منی وه‌رگێڕاوه له‌وه‌ی که ریفراندۆم پرۆسه‌یه‌کی تاکتیکییه و من لێره‌دا دووباره‌ی ده‌که‌مه و له چاوپێکه‌وتنه‌که‌شدا هه‌ر وامگوتووه که ریفراندۆم کارتێکه و به مانای ئه‌وه‌یه که رێگایه‌که له رێگاکان بۆ به‌ده‌ستهێنانی مافه‌کانی گه‌لی کورد له عێراقدا و ده‌شیڵێمه‌وه هه‌ر کوردێکی دڵسۆز پشتیوانی پرۆسه‌ی ریفراندۆم و به‌ده‌ستهێنانی سه‌ربه‌خۆیی نه‌بێت به خائینی داده‌نێم. له‌گه‌ڵ ئه‌وه‌ی لێکدانه‌وه و بۆچوونی جیاواز هه‌یه بۆ ئه‌نجامدانی ئه‌و پرۆسه‌یه".\nلە بەشێكی دیكەی روونكردنەوەكەدا نوێنەری حكوومەتی ھەرێمی كوردستان لە تاران دەڵێت: "له هه‌مان چاوپێکه‌وتنیشدا دڵنیاییم داوه که گه‌لی کورد ئاماده‌یی هه‌یه بۆ فیداکاریی و قوربانیدان به درێژایی مێژوو و تائێستا و بۆ داهاتووش بۆ به‌ده‌ستهێنانی مافه‌کانی، بۆیه دڵنییاتان ده‌که‌م ناوه‌رۆکی قسه‌کانیشم له‌گه‌ڵ ئاژانسی فرانس پرێسی فه‌ره‌نسی AFP به تۆمارکراویی هه‌یه".


گۆڕان چی ده‌كات؟ | ئاژانس\nHome بیروڕا ناوخۆیی ئاڵنگاریی گۆڕان چی ده‌كات؟\non: ئایار 03, 2017 In: ئاڵنگاریی, بیروڕاNo Comments\nئایا بزووتنه‌وه‌ی گۆڕان ده‌یه‌وێت به كشاندنه‌وه‌ی خۆی له ئیداره‌ی خۆجێی ناوچه‌ی سه‌وز و نیلی، بردنه‌وه‌یه‌كی ئاسان مسۆگه‌ر بكات له هه‌ڵبژاردنه په‌رله‌مانییه‌كه‌ی كوردستاندا؟\nبیركردنه‌وه‌ی له‌مجۆره، ساویلكانه‌یه.\nله‌م كاته‌دا كشانه‌وه‌ی بزووتنه‌وه‌ی گۆڕان له به‌ره‌ی یه‌كێتیی، نه‌ك گۆڕان به ته‌نیا و بێ حیزبه هاوپه‌یمانه‌كانی جێ ده‌هێڵێت، به‌ڵكو یه‌كێتیی ناچار ده‌كات ڕێككه‌وتنه ستراتیژییه‌كه‌ی له‌گه‌ڵ پارتی ده‌مه‌زه‌رد بكاته‌وه. حكوومه‌تێكی په‌نجا به په‌نجا، به كۆمه‌ڵێك كۆمبارسی ئیسلامیی و شیوعی و سۆسیالیست و كه‌مینه‌ی دینی و تایه‌فییه‌وه، بزووتنه‌وه‌ی گۆڕان له كۆتایی نزیك و یه‌كێتیی و پارتییش له تێكه‌ڵاوبوونێكی درێژخایه‌ن، نزیك ده‌كاته‌وه.\nزانیارییه باوه‌ڕپێكراوه‌كان، له جڤاته‌كانی بزووتنه‌وه‌ی گۆڕانه‌وه ئاشكرای ده‌كه‌ن له‌ژێر گوشاری ناڕه‌زایه‌تییه فراوانه ناوخۆییه‌كان و بێ هیوابوونی ده‌نگده‌ر و هه‌واداره‌كانی و به هۆی لێكترازانی ناوخۆیی و نه‌بوونی سیستمێكی سیاسی و سه‌ركردایه‌تییه‌كی ڕوون، باڵه جیاوازه‌كانی ناو گۆڕان، بیر له ده‌رچه‌یه‌ك ده‌كه‌نه‌وه كه بێ ئه‌وه‌ی ناچاری داننان بن به شكستدا، به‌ره‌و پێشه‌وه، هه‌ڵیانبنێت.\nكشانه‌وه له حكوومه‌تی خۆجێیی، زیادكردنی په‌لاماری میدیایی له‌سه‌ر داموده‌زگاكانی حكوومه‌ت و كه‌رته‌كانی خزمه‌تگوزاریی، ڕاگه‌یاندنی كشانه‌وه له حكوومه‌ت و پاشه‌كشێكردن له په‌رله‌مان هاوكات له‌گه‌ڵ ڕاگه‌یاندنی كاتی هه‌ڵبژاردنه چاوه‌ڕوانكراوه‌كانی هه‌رێمی كوردستان و گۆڕینی ئاڕاسته‌ی تۆپخانه‌كه به‌ره‌و بنكه‌ی یه‌كێتیی، بریتین له ڕه‌شنووسی نه‌خشه‌ڕێگه‌ی بزووتنه‌وه‌ی گۆڕان بۆ ده‌ربازبوون له‌م قۆناغه. هاوكاتی ئه‌مه، هه‌فته‌ی ڕابردوو میدیاكانی ناوخۆی كوردستان، باسیان له چه‌ند دیدارێكی ڕانه‌گه‌یه‌ندراو كرد له نێوان چه‌ند سه‌ركرده‌یه‌كی گۆڕان و پارتی.\nئه‌گه‌ر ئه‌م دیدارانه ڕاست بن، ده‌بێت چاوه‌ڕوانی ئه‌وه بین، كه مه‌رجی پارتی بۆ نزیكبوونه‌وه له گۆڕان، ده‌شێت بریتی بێت له دووركه‌وتنه‌وه‌ی گۆڕان له یه‌كێتیی.\nله‌ماوه‌ی ڕابردوودا، چه‌ند هه‌ڵسوڕاوێكی گۆڕان، یه‌كێتییان به‌وه تۆمه‌تبار كرد كه یه‌كێتیی له ئیداره خۆجێییه‌كان دا پشكی ئیدارییان ده‌داتێ، به‌ڵام له كایه‌ی سیاسی دا، پشتیان تێ ده‌كات. ئه‌و گۆڕانخوازانه، وا تێگه‌یشتبوون كه یه‌كێتیی له‌گه‌ڵ پارتی به ناوی ڕیفراندۆمه‌وه ڕێكده‌كه‌وێت و ڕێككه‌وتنه‌كه‌ی ده‌باشان له‌گه‌ڵ گۆڕان، فه‌رامۆش ده‌كات.\nبه‌ڵام ئه‌مه ڕووی نه‌دا و چه‌ند سه‌ركرده‌یه‌ك له ئه‌نجوومه‌نی ناوه‌ند و سه‌ركردایه‌تی یه‌كێتیی، یه‌كێتییان به‌ره‌و جێ به‌جێ كردنی خواسته‌كانی گۆڕان، كاراكردنه‌وه‌ی په‌رله‌مان و جێ نه‌هێشتنی گۆڕان له ده‌ره‌وه‌ی كایه‌ی حوكمڕانی، ئاڕاسته كرد و ئاڕاسته‌كه‌ش زۆرترین هێزی له ده‌وری خۆی كۆ كرده‌وه. ئه‌م ئاڕاسته‌یه‌ی یه‌كێتیی، به بڕیاری فه‌رمی، پاراستنی گۆڕانی له كایه‌ی سیاسیی هه‌رێمدا خسته سه‌ر شانی خۆی.\nكه‌چی له به‌رامبه‌ر ئه‌مه‌دا، ئه‌و ڕێنماییانه‌ی له به‌شێك له ده‌سه‌ڵاتدارانی گۆڕانه‌وه بۆ میدیاكانی ئاڕاسته‌كراون، بریتین له ڕه‌خنه‌گرتن له ده‌سه‌ڵاتی (ناوچه‌ی سه‌وز و نیلی) و زه‌قكردنه‌وه‌ی كێشه لۆكاڵییه‌كان. ئه‌مه له كاتێكدایه كه گۆڕان خۆی پێكهێنه‌رێكی ئه‌و ئیداره ناكامڵه‌یه و ئه‌گه‌ر گۆڕان بردنه‌وه‌ی ته‌واو و ئاسانی ده‌وێت، باشتره بیر له پته‌وكردنی سه‌نگه‌ره ستراتیژییه‌كه‌ی بكاته‌وه له‌گه‌ڵ یه‌كێتیی و له جیاتی ئه‌وه‌ی هانی خه‌ڵك بدات له دژی ئیداره هاوبه‌شه‌كه‌ی خۆی، چاكتره بیر له چاره‌سه‌ری ڕاسته‌قینه بكاته‌وه كه ده‌شێت بریتی بێت له درووستكردنی لیستی هاوبه‌ش و یه‌كگرتنه‌وه له‌گه‌ڵ یه‌كێتیی دا.


291 جار بینراوە 23/1/2019 09:55 AM\nسەرۆكی ئەنجومەنی پارێزگای كەركوك رایدەگەیەنێت، دەستلەكار ناكێشمەوە، چونكە ئەو بارودۆخەی كەركوك پەیوەندی بەكەسێكەوە نییە.\nدوای 16ی ئۆكتۆبەر دۆخی كەركوك نائاساییە و تا ئێستاش لایەنە كوردییەكان لەنێوان یەكتردا رێكنەكەوتوون بۆ دیاریكردنی پارێزگارێكی كورد بۆ پارێزگاكە.\nڕێبوار تاڵەبانی سەرۆكی ئەنجومەنی پارێزگای كەركوك بە دەنگی ئەمریكای راگەیاند، دوای 16ی ئۆكتۆبەر بارودۆخێكی نایاسایی و نادەستوری سەپاوە بەسەر كەركوكدا، منیش وەك سەرۆكی ئەنجومەنی پارێزگاكە بە ئامانج هەڵیان كوتایەسەر ماڵم، ئۆتۆمبێلم دزرا لەلایەن كۆمەڵێك لە هێزە سەربازییەكانی كەركوكەوە بووە هۆی ئەوەی نەتوانم بگەڕێمەوە شاری كەركوك لەگەڵ پانزە ئەندامی ئەنجومەنی پارێزگا لەدەرەوەی شاری كەركوكم.\nوتیشی"ساڵێكە كارەكانی ئەنجومەن ڕاگیراون و حكومەتی عێراقی ناتوانێت چارەسەری بكات و هێزە كوردستانیەكانیش لەبەر ناكۆكی ناوخۆیی نەگەیشتونەتە یەك بۆچوونی هاوبەش، بەڵام ئێستا هەموویان هاوڕان كەبارودۆخەكە ناتەندروستە، لەبەرئەوە هەوڵدرا لەلایەن چەند ئەندامێكی لیستی بەرەی توركمانی و لیستی عەرەبی و لیستی برایەتی، بەڵام لەبەرئەوەی بەپێی پەیڕەوی ناوخۆ نەیاندەتوانی دانیشتنەكان ئەنجام بدەن هەوڵەكان سەركەوتوو نەبوون".\nئەوەشی روونكردەوە، بەپێی پەیڕەوی ناوخۆ، ئەنجومەنەكە بێ سەرۆكی ئەنجومەنی پارێزگا ناتوانێت كۆببێتەوە و منیش دەستلەكارناكێشمەوە، چونكە ئەو بارودۆخەی كەركوك پەیوەندی بەكەسێكەوە نییە، چاوڕێی ئاساییكردنەوەی بارودۆخەكەم.\nئاشكراشیكرد، ئەو بارودۆخەی لەكەركوك هەیە نایاسایی و نادەستورییە بەپێی ماددە(٩)ی دەستور، چونكە حكومەتی عێراق بۆ یەكلایكردنەوەی كێشە سیاسییەكانی لەگەڵ هەرێم هێزی سەربازی بەكارهێنا، هەروەها كەركوك وەك سەربازگەیەكی گەورەی لێهاتووە ئازادییەكان نەماوە، چاوەڕێین لەچوارچێوەی پڕۆژەكەی عادل عەبدولمەهدی هەموو هێزەكان لەناو شارەكان بەكەركوكیشەوە بچنەدەر.\nلە ئەگەری رێكەوتنی پارتی و یەكێتی لە شاری كەركوك تاڵەبانی راشیگەیاند، تاكو بارودۆخی ئەمنی مسۆگەر نەبێت بۆم و لایەنێك گرەنتی تەواو لەسەر پاراستنی ژیانم نەدات ناچمەوە كەركوك، بەڵام ئەگەر دانیشتنەكە لەدەرەوەی كەركوك كرا ئاساییە ئەو كۆبونەوەیە بەڕێوەدەبەم.\nئاشكراشیكرد، لیستی برایەتی لەچەند لایەنێكی شارەكە پێكهاتووە زۆرینەیان پارتین دواتر یەكێتی، پاشان لایەنەكانی دیكە، ئەگەر بەپێی بەركەوتەی هەڵبژاردن بێت پۆستی پارێزگار بۆ پارتییە، بەڵام ئەگەر بەپێی بەركەوتەی سیاسی بێت ئەوە شتێكی دیكەیە و دەكەوێتەوە سەر ڕێكەوتنی لایەنە سیاسییەكان.


رای دووەم کە پێیان وایە چاکسازی راستەقینە لە کوردستان ناکرێت زۆر بەربڵاوە، چونکە لە رابردوودا متمانەی خەڵک بە هەنگاوەکانی حکومەت نەک هەر لاوازبووە، بگرە گەیشتۆتە ئاستی ئەوەی ئەگەر حکومەت کارێکی باشیش بکات، خەڵکی بەگومانەوە لێی دەڕوانێت، نموونەش هەنگاوەکانی حکومەت لە روبەڕوبونەوەى ڤایرۆسی کۆرۆنا.\nهەموو لایەک دەزانین بێ متمانەیی خەڵک بە هەنگاوەکانی حکومەت لەوەوە سەرچاوەی گرتووە، کە پێیان وایە چاکسازیى راستەقینە پەیوەستە بە لاوازبوونی هەژموونی هێزەکانی دەسەڵات، کە بوونی خۆی لە لەشکرێک موچەخۆری بندیوار دەبینێتەوە، کە لەژیێ ناونیشانی پێشمەرگە و دیوەخانانە و پیاوماقوڵانە موچەیان بۆ بڕاوەتەوە.\nسەمیر شێخلی وەڵامی دەداتەوە و پێی دەڵێت: دەزانی بۆچی ئەو شوێنانە داناخەین؟\n(حکومەت مەبەستیەتی لەو قومارخانانە ئەو پارەیەی بۆ بگەڕێتەوە کە بەبێ بنەما دەیداتە فەوجە خەفیفەکان (سەرۆک جاشەکان)، چونکە ئێمە 250 فەوجمان بۆ ئەو کوردانە کردۆتەوە کە لەگەڵ دەوڵەت و شۆڕش دان، حکومەت پارەیەکی زۆریان دەداتێ، و دڵنیاین 30٪ ئەو پارەیە نادرێت بە خەڵکەکە، بگرە سەرۆک جاشەکان بۆ خۆیان گلی دەدەنەوە و لە قومارخانەکان دەیدۆڕنەوە بە پیاوانی دەوڵەت).\nلە هەرێمی کوردستان پارەیەکی زۆر بەم شێوەیەى سەرەوە، لە سەرۆک جاشە کۆنەکانی سەردەمی رژێم بەناونیشانی دیوەخانانە و پیاو ماقوڵانە دابەش دەکرێت، ئەو قومارەی ئەوانیش بۆ کڕینی دەنگ و ئیرادەیانە، بۆیە دەسەڵات دەست بۆ بڕینی ئەو بەهەدەردانەی پارە نابات، بگرە دێت موچە و دەرماڵەی فەرمانبەران دەبڕێت!!


پارێزگاری سلێمانی بۆ هاوڵاتیان: دەست بەخۆراكەوە بگرن و بەفیڕۆی مەدەن\n11:46 - 04/04/2020\nهەڤاڵ ئەبو بەكر پارێزگاری سلێمانی لەراگەیەندراوێكیدا بڵاویكردۆتەوە، بەهۆی ئەو دۆخە تەندروستیەی ئێستا كە بەسەر جیهاندا هاتووە، دۆخێكی ئابووری نوێشی لەگەڵ خۆیدا هێناوەتە ئاراوەو لەئایندەیەكی نزیكدا دۆخێكی نوێتر دەهێنێتە كایەوە، كە پێویستە ئاسایشی ئابووری بەهەمان شێوەی ئاسایشی تەندروستی رێكبخەین و یەكبخەن.\nهاوكات پارێزگاری سلێمانی داوای لەهاوڵاتیان كردوە،كە كۆتایی بەهەدەردانی خۆراك و پێداویستیەكانی رۆانە بهێنن و ئەوەندە بەكار بهێنن كە پێویستیانە بۆ ئەوەی هیچ بەش و ژەمە خۆراكێك زیاد لەپێویست نەبێت و نەكرێتە سەبەتەی خۆڵەوە.\nهەروەها داواشی لەماركێت و دوكانەكانی كردوە زیاد لە پێویستی خۆیان و كڕیارەكانیان خۆراك و كەلوپەلی پێویست خەزن نەكەن چونكە ئەگەری هەر خراپبوون و تێكچوونێكدا خۆیان بەرپرسیار دەبن و زیان بەئاسایشی خۆراك و ئابووری نیشتمانیی دەگەیەنن.\nپارێزگاری هەموو لایەكیشی ئاگادار كردۆتەوە جوڵەو ئاڵوگۆڕی بازرگانی بەردەوامەو خۆراك و سووتەمەنی و كاڵاو پێداویستیەكان لەقەبارەی زۆرۆو شیاو لەبەردەستدان و هەمووشیان لەژێر كۆنترۆڵًی وردی چاودێری نرخ و جۆرو قەبارەی دابەشكردنی شیاوانەدان.


نەخۆشەكانی هیوا بێ هیوا مەكەن….. – لڤین پرێس\nنەخۆشەكانی هیوا بێ هیوا مەكەن…..\nشەش ساڵە بەهۆی بارودۆخی كەسێكی ئازیزەوە ناوبەناو چوومەتە هیوا، دوو ساڵی كۆتایی بەشێوەی مانگانە. لەهەموو بستێكی ئەم نەخۆشخانە بەڕووبەر بچوك و بە ناوەڕۆك و بەخشش گەورەیە، چەندین چیرۆك و هیوای كەڵەكەبووی هەڵچنراو دەبینرێن، رۆژگاری كۆتایی هەندێك لە نەخۆشەكانیش هەر لە قاوش و ڕاڕەوەكانی ئەم نەخۆشخانەیە بەمیهر و سۆز و ئازارشكاندن و سووككردنی باری قورسی سەرشانەوە بەڕێدەكرێن و تەنها سەردانكەرانی ئەوێ لە كاریگەریی و مانا و پێویستی ئەم ئەركە مرۆییە تێ دەگەن.\nجاران هیوا هەر ڕووگەی نەخۆشەكانی پارێزگای سلێمانی بوو، بەڵام ئێستا لە ڕیزەكانی سەرەگرتنی نەخۆشەكانیدا جگە لەپارێزگاكانیتری عێراق، گوێت لە ئاخاوتنی خەڵكی قەسرێ و سۆران و زۆربەی دەڤەر و شارەكانیتری كوردستان دەبێت و دەڵێی ماڵی هەموو كوردستان و ڕووگەی هەموو عێراقە. نەخۆش هەیە ماوەیەكی زۆر ڕۆژانە سێ كاتژمێر و زیاتر رێگە دەبڕێت بۆ هیوا بەهیوای چارەسەرێك، زۆرێك لە نەخۆشەكانیتریش “هیوا” بووە بەماڵی دووەمیان، بەیانی كە دێن سەر لەئێوارە پشكنین و چارەسەرەكەیان ئامادە دەبێت و جاری واش هەیە ئەكەونە نیوە شەو و سپێدەی ڕۆژی دوایی، بەڵام لەبەر ئەوەی هیوایەكیان هەیە بۆ چاكبوونەوە و لەوێ ستافێكی میهرەبان و پشوو درێژ و دڵسۆز هەیە هێشتا هەر شوكر و سوپاسگوزارن.\nخزمەتەكانی هیوا ئەو تروسكاییەن كە هێشتا هیوا دەبەخشن بە ژیان لەم وڵاتە و دڵی جۆرەها دڵشكاو لە ژیان دەدەنەوە، ڕاگرتن یان كەمكردنەوەیان هێندەیتر ناڕەحەتی و ڕق و بێزاری زیاتر دەكەن. ئاخر خۆ ئێمە وڵاتێكی هەژار نین، زۆر قەرەباڵغ و سیخنانیش نین دەرەقەت نەیەین…\nنەخۆشەكانی هیوا بێ هیوا مەكەن، ئەوان هەناسەكان و هەموو هیوایەكیان لە ژیاندا لەپاش لوتفی خودا تەنها لەسەر ئەم پەناگەیە وەستاوە و ئەوەتا ژمارەشیان ڕۆژ لەدوای ڕۆژ زیاتر هەڵدەكشێت و بەشێك لەوانەش هێشتا منداڵن یان لەبەهاری تەمەندان و دڵیان بە ژیان خۆشە.\nدوای پینج رۆژ کۆڵبەرێک بە هۆی سەختی برینەکانیەوە گیانی لەدەست دا\nهۆشداری لە بڵاو بوونەوەی ڤایرۆسی کۆرۆنای گۆڕاوی هیندی دەدرێت بە جیهاندا


عه‌لی بداغی، ئێعدام، 10ی ئۆتۆبر، کۆماری ئیسلامی – چاونیوز\nبایگانی برچسب: عه‌لی بداغی، ئێعدام، 10ی ئۆتۆبر، کۆماری ئیسلامی\nئێعدام چەکی درێژکردنەوەی تەمەنی کۆماری ئیسلامی\n11ی تشرینی یه‌كه‌می , 2017\tچاو نیوز 0\nعه‌لی بداغی ۱۸ی ڕه‌زبه‌ر (۱۰ی ئۆکتۆبر)ی هەموو ساڵێک ڕۆژی نەهێشتن و بەربەرەکانی لەگەڵ سزای ئێعدامە. لە حاڵێکدا یادی ڕۆژی ۱۰ی ئۆکتۆبری ئەمساڵ دەکەینەوە کە دەزگای دادی کۆماری ئیسلامی لە سەرەتای ئەمساڵی زایینینەوە تا ئێستا ۴۳۵ کەسی لەدار داوە کە تەنیا هەواڵی ئێعدامکرانی ۸۳ کەسیان لە میدیا رەسمییەکاندا بڵاو کراوەتەوە. چاوخشاندنێک …


هێمن عه‌بدولقادر 09/09/2019 141 جار خوێنراوەتەوە\nئۆشۆ دەڵێت: ئەگەر بتەوێت منداڵێک فێری شت بکەیت، دەبێت سەرەتا وێنەی بۆ بکێشیت، بۆیە هەمیشە کتێبی منداڵەکان پڕە لە وێنەی رەنگاو رەنگ لەگەڵ نووسینی کەمدا، لەبەر ئەوەی منداڵ گەشەی عەقڵی کەمترە، بۆیە وێنە باشتر دەناسێتەوە تا وشە، هەر بۆیە منداڵ زیاتر حەز لە وێنە دەکات وەک لە وشە، ئیتر بەم جۆرە وێنە دەبێتە هاو مانای وشەکان، لەگەڵ گەورەبوونی منداڵ، وێنەکان کەم دەکەن و وشەکان زیاد دەکەن، هەتا منداڵ دەگاتە قۆناغی زانکۆ، هەموو کتێبەکان دەبن بە وشە، چونکە ئیتر وشە دەتوانێت وەک بۆیە و فڵچە وێنەی پێ بکێشیت.\nتەکنەلۆژیا ئەمڕۆ مرۆڤی گێڕاوەتەوە بۆ قۆناغە سەرەتاییەکان، بۆ ئەو قۆناغانەی کە وێنەیان ئەکێشا، خەڵک ئێستا وازی لە خوێندنەوەی تێکستە ئەدەبیە مەزنەکان هێناوە و هەموویان خویان داوەتە وێنە، گەڕاونەتەوە بۆ قۆناغە سەرەتاییەکان (primitiv) کە هەموو قسە کردنێک لە ڕێگەی وێنەوە بوو.\nکۆنسێرت و مۆسیقایە لەبری گوێگرتن لە ئاواز و وشە هەمووی خەریکی وێنە گرتنە، کۆنفرانس و کۆبونەوەیە لەسەر ئاستی باڵا وتار دەخوێنرێتەوە، کەس ئاگای لە پەیام و ناوەڕۆکی وتارەکە نییە، هەمووی خەریکی وێنه گرتنه..\nسەرۆکی زانکۆ لەگەڵ راگر و سەرۆک بەش و خوێندکاردا کۆبوونەوەی هەیە، کەس ئاگای لەوی دیكه نییە، هەمووی خەریکی رەسم گرتنە.\nبەڕێوبەری فەرمانگە لەگەڵ بەڕێوبەری بەش و فەرمانبەر کۆبوونەوەی هەیە، کەس هیچ پلانێکی پێ نییە بۆ خزمەتی خەڵکی، کەچی هەمووی خەریکی رەسم گرتنە!\nپەرلەمانتارە و پڕۆژە پێشکەشکراوە و چارەنووسی میلەتێکی پێوە بەستراوە، کەچی جارێك چاوی بڕیوەتە کامێرامانەکە، بۆ ئەوەی رەسمێکی ئێچ دی فول کوالێتی بگرێت.\nلە میوانیت وەکو (پینک پانک) لە براسا ناو سکت بە پشتەوە نووساوەو سفرە رازێنراوەتەوە، بەڵام بۆ تۆ نا، لە پێشدا بۆ ڕەسم گرتن، ناهێڵن دەستی بۆ بەرێت، هەتا چەند دانە رەسمێکی لێهەڵنەگرن..\nشەڕە تەقەیە لەگەڵ دوژمن، مەسەلەکە پەیوەندی نێوان ژیان و مردنە، کەچی ئێمە ئا لەو کاتانەشدا خەریکی وێنە گرتنین!\nشەقەی تیرۆک و زرمەی تەعلیق و کوتەی تاکە نەعل و قسەی سوکی نێوان ژن و مێرد و جەنگی ساردی نێوان بوک و خەسوو، تا ئەو سەری گەڕەک دەڕوات، کەچی دەبێت رۆژانە وێنەیەکی خۆی ئاند خۆشەویستەکەی نیشان بدات، چونکە دەزانێت تەنها وێنە پاسادانی ئەو هەموو گرێ دەروونییە دەکات.\nژمارەی ئەو هاندەرانەی کە لە گۆڕەپانی یاریدا چاویان لەسەر شاشەی یاریگاکەیە، تا لە وێنەیەکدا دەرچن زۆر زیاترە لە ژمارەی ئەو هاندەرانەی کە بۆ سەیری یاریەکە چوون، هەر بۆیە کاتێک هاندەرێک لە شاشەکە وێنەی نیشان دەدرێت، خۆشییەکی زۆر دەردەبڕێت زیاتر لەو چێژەی کە لەیاریەکە بینیویەتی، چونکە ئیتر لێێ مەعلومە کە خەڵکی دەیبینن، کە ئەمیش لەوێ بووە، چونکە سەردەمەکە سەردەمی وێنەیە!\nـ جاران خەڵکی تەنها لەکاتی خۆشی و پێویستدا وێنەی دەگرت، ئێستا لەگەڵ مردوو و، رووداوی هاتوچۆ و لە ژووری نەشتەرگەری و گڕگرتنی تەنکەر و خۆکوشتن و دەیان شتی سەیر و سەمەرەی تر..\nـ لەناو فەرمانگە و پارت و ڕێکخراوەکانیش هەمان دۆخە، کەس رەفتاری چاک و داوێنی پاک و مامەڵەی باشی ناوێت، گرنگ ئەوەیە تۆ وێنەت هەبێت، وێنە لە یادی دامەزراندن، وێنە لە یادی ماڵئاوایی، هەتا وێنەی زیاتر و باشترت هەبێت، زیاتر و باشتر دەچیتە پێشێ، وەلێ هەتا گوفتاری باش و رەفتاری باشت هەبێت، نەکەس دەیبینێت و نەکەسیش فلسێکی پێدەدات، چونکە سەردەمەکە سەردەمی وێنەیە، نەک رەفتار و گوفتار!!


کتێبی تەسریف (التصريف)دەستکاری\n^ Albucasis Archived ٥ی کانوونی یەکەمی ٢٠١٦, لە وەیبەک مەشین. Science museum on Albucasis\n^ "Abu al-Qasim Khalaf ibn al-Abbas Al-Zahrawi, known as Albucasis (936-1013)". لە ڕەسەنەوە ئەرشیڤ کراوە لە ٥ی کانوونی یەکەمی ٢٠١٦. لە ڕێکەوتی ١٧ی تەممووزی ٢٠١٦ ھێنراوە. بەدواداچوون بۆ ڕێکەوت بکە لە: |access-date=, |archive-date= (یارمەتی)\nوەرگیراو لە «https://ckb.wikipedia.org/w/index.php?title=زەھراوی&oldid=673138»\nدواجار لە ٠٩:٠١ی ١٢ی نیسانی ٢٠٢٠ دەستکاری کراوە\nئەم پەڕەیە دواجار لە ٠٩:٠١ی ١٢ی نیسانی ٢٠٢٠ نوێ کراوەتەوە.


داهێنەرێکی خاوەنی خەڵاتی ناسا لە تورکیا دەردەکرێت و لە ئەڵمانیا پڕۆژەیەکی ١٠٠ ملیۆن دۆلاری دەخرێتە بەردەم! – بزاڤی خزمەت\nداهێنەرێکی خاوەنی خەڵاتی ناسا لە تورکیا دەردەکرێت و لە ئەڵمانیا پڕۆژەیەکی ١٠٠ ملیۆن دۆلاری دەخرێتە بەردەم!\nیونس کەرەجا یاریدەدەرێکی پڕۆفیسۆر کە لە وڵاتانی ئەمەریکا و ئۆزبەکستان و تورکیا وەک کەسێکی ئەکادیمی کاری کردووە و خاوەنی خەڵاتی دەزگای توێژینەوەی ئەمەریکی ناسایە، دوای ئەوەی لە تورکیا دەردەکرێت، لە ئەڵمانیا پڕۆژەیەکی ١٠٠ ملیۆن دۆلاری دەخرێتە بەردەم.\nیونس کەرەجا لە دەزگای ناسای ئەمەریکیەوە هەتا دەگاتە وەقفی سەبری ئولکەر لە تورکیا، چەندین خەڵاتی بە بۆنەی داهێنانەکانیەوە پێدراوە.\nناوبراو لە تورکیادا خاوەنی پرۆژەی “کایناشتر” ە کە بە فەرمانی وەزارەتی ژینگەی تورکیا خراوەتە بواری جێبەجێکردنەوە و لە دوای کودەتا دەستکردەکەی ١٥ ی تەموزەوە بە ناچاری تورکیای جێهێشتووە.\nچیرۆکی ژیانی پڕ سەرکەوتنی کەرەجا لە دوای ١٥ ی تەموزەوە بەرەو دژواری دەچێت و لە کۆتایدا بە چیرۆکی “کۆچی مێشکەکان” کۆتایی دێت.\nپڕۆژەی “کایناشتر” کە بریتیە لە پرۆژەیەکی ژینگەپارێز و ڕێگە لە تێکەڵبوونی خۆڵ و خاشاکی ماڵان دەگرێت لەوەی تێکەڵ بە سەرچاوەکانی ئاو ببن، لە تورکیادا بە نیوەناچڵی دەستی لێهەڵدەگرێت و ئێستا سەرمایەدارانی ئەڵمانیا و ئینگلتەرا هەوڵی کڕینی پرۆژەکە دەدەن.\nیونس ئێستا لە ئەڵمانیایە و بەردەمی پرۆژەکەی کراوەتەوە، بەڵام لە تورکیادا بە تۆمەتی تیرۆرست بوون فەرمانی دەستگیرکردنی بۆ دەرکراوە.\nچیرۆکی ژیانی یونس کەرەجا لە تورکیا، لە دەرسخانەکانی “فەم” ی بزاڤی خزمەتەوە دەست پێدەکات هەتا دەگاتە وەرگرتنی خەڵات لە دەزگای ناسا و پاشان بە تێپەڕین بە ناوی ئاوی دەریاچەی مەریچدا کۆتایی دێت.\nیونس کەرەجا وەک نمونەیەکی زیندووی ئەو وتە بەناوبانگەی تورکیایە کە دەڵێت” لە تورکیادا هیچ سەرکەوتنێک بە بێ سزا نامێنێتەوە!”.\nیونس کەرەجا و خوێندکارەکانی لە ڕابردوودا، لە هەموو پێشبڕکێ زانستیەکاندا لە ڕیزی پێشەوە ئەوانە بوون کە خەڵاتیان وەردەگرت.\n“هەموو شتێک بە وتنەوەی وانە لە دەرسخانەی فەم دەستی پێکرد”\nدوای ئەوەی لە زانکۆی غازی دەرچووم، لە ڕێگەی بزاڤی خزمەتەوە چوومە ئۆزبەکستان.\nکەرەجا باس لەوە دەکات کە پێش ئەوەی بڕواتە دەرەوەی وڵات، لە ڕێگەی کۆرسێکی دەرسخانەی فەمەوە بە ناوی “پڕۆژە چۆنی دروست دەکرێت؟” خاڵی وەرچەرخان لە ژیانیدا دروست دەبێت.\nناوبراو دەڵێت” کاتێک چوومە ئۆزبەکستان بیرم لە هیچ شتێک نەکردەوە، لە فڕۆکەخانە بووم کاتێک زەمالەیەکیان خستە بەردەمم. منیش پرسیم کەوا چۆنییە و بیرم لە هیچ پارەیەک نەکردەوە. لە ئۆزبەکستان هەردوو منداڵەکەم هاتنە دونیاوە و هەر لەوێش دکتۆرام تەواو کرد. لە دوای ئەوەوە گەڕامەوە تورکیا و لە زانکۆی فاتیح دەست بەکاربووم. ماوەی دوو ساڵ وانەی ئینگلیزی و بایۆلۆجیم وتەوە. دواتر چوومە کۆلیژی کچانی ماڵتەپە و لەوێدا دەستم کرد بە پێشخستنی پرۆژەکانم. پڕۆژەی زۆر سەرکەوتووم ئەنجامدا، بۆ نمونە لەگەڵ خوێندکارەکاندا، ئۆتۆمبیلێک کە بە تیشکی خۆر کاری دەکرد، بۆ یەکەم جار لەلایەن ئێمەوە دروست کرا. تەنانەت زانکۆی تەکنکی ئەنەدۆڵو، لە دوای ئێمەوە دەستیان کرد بە ئەنجامدانی هەمان پڕۆژە. کاتێک پڕۆژەکان سەرکەوتوو بوون، بە شێوەیەکی خۆبەخشانە، لە ٧٠ خوێندگەی دەوڵەت، وانەی چۆنیەتی ئامادەکردنی پڕۆژەم بە خوێندکارەکان وتەوە. بۆ ئەوەی تەنیا خوێندنگە تایبەتەکان فێری پرۆژە نەبن، لەگەڵ چەند مامۆستایەکدا دەچووینە خوێندنگەکانی دەوڵەت و ئەوانیشمان فێری چۆنیەتی ئامادەکردنی پڕۆژە دەکرد”.\nوێنە: ئەو خەڵاتەی یونس کەرەجا و خوێندکارەکانی لەلایەن ناساوە وەریان گرتووە، ئێستا لە ماڵپەڕی ناسا بوونی هەیە\n“خوێندکارەکانی کەرەجا لەسەر ئاستی ئەندازیارەکانی ناسا پلەی یەکەمیان بەدەستهێنا”\nکەرەجا لە دوای پڕۆژە سەرکەوتوەکانی لە ئەمەریکا ئۆفەری وانە وتنەوەی بۆ دێت و ماوەی ٣ ساڵ لە خوێندنگەیەکی لۆس ئەنجلۆس وانە دەڵێتەوە.\nکەرەجا سەبارەت بە بەشداری لەو پێشبڕکێیەی لەلایەن دەزگای ناسای ئەمەریکیەوە ڕێکخراوە دەڵێت” لە ساڵی ٢٠٠٨ چوومە ئەمەریکا، لەگەڵ ئەو خوێندنگەیەی کە تێیدا وانەم دەوتەوە بەشداری پێشبڕکێیەکمان کرد. خوێندکارەکانی ئەوێم ئامادە کرد و لەسەر ئاستی ئەندازیارەکان پلەی یەکەمیان بەدەستهێنا، ئەمەش دەنگدانەوەیەکی زۆری بە دوای خۆیدا هێنا. چونکە خوێندکارەکانی ئێمە چوونە قۆناغی کۆتایی و لەگەڵ ئەندازیارەکان پێشبڕکێیان دەکرد. پێشبڕکێی هەڵدانی موشەک بوو بە خێراترین کات. خوێندکارەکانی من بە ٣ میلی سانیە پێشی ئەندازیارەکانیان دایەوە. دەزگای ناسا خاڵێکی دیاریکردبوو کەوا بە موشەکەکە بیبڕین، ئامێرکمان دروست کرد ئەو خاڵەشی بڕی کە وەک دوا خاڵی ڕۆشتن لەلایەن دەزگای ناساوە بۆمان دیاری کرابوو . وێنەکانمان هەتا ئێستاش لە ماڵپەڕی فەرمی ناسا بوونیان هەیە”.\nوێنە : سەردانی بیناڵی یڵدرم لەو کاتەی وەزیری گەیاندنی تورکیایە بۆ پڕۆژەیەکی خوێندکارەکانی کەرەجا کە ئۆتۆمبیلێکی کارکردوو بە وزەی خۆرە…\nگەڕانەوە بۆ تورکیا و کارەکانی لە بواری ژینگەدا\nلە دوای ٣ ساڵ وانە وتنەوە لە ئەمەریکا، کەرەجا دەگەڕێتەوە تورکیا و لە زانکۆی دۆلومپناری شاری کوتاهیا دەست بە وانە وتنەوە دەکات. لە زانکۆی کوتاهیا پارکێکی تەکنەلۆجی دروست دەکات و داهێنانەکانی لە ژێر چەتری کۆمپانیایەکی سەر بە زانکۆی جمهوریەت دەخاتە بەردەم سەرمایەداران.\nکەرەجا سەبارەت بە پڕۆژە بەناوبانگەکەی دەڵێت” لە دوای گەڕانەوەم بۆ تورکیا، لە زانکۆی کوتاهیا پڕۆژەی جیاکردنەوەی خۆڵ و خاشاکی ناو یەکەکانی نیشتەجێبوونم بە ناوی ” کایناشتر” داهێنا. ئەمە پڕۆژەیەک بوو کە ٥ ملیار داهاتی بۆ تورکیا دەهێنا و سەرەتا لە ڕێگەی لۆریەکی تایبەت بە کۆکردنەوەی خۆڵ و خاشاکی ٣ شوقەوە، دەستمان کرد بە جێبەجێکردنی پڕۆژەکە.\nوێنە: پرۆژەی کایناشتر لە یەکێک لە شوقەکانی تورکیادا…\nدواتر بەشداریم لە پێشبڕکێیەکی وەقفی سەبری ئولکەر کرد و لە نێو ٢٥٠ پڕۆژەدا پلەی یەکەممان بەدەستهێنا. لە کۆشکی چراغان خەڵاتی ١٠٠ هەزار لیرەیان پێدام. لە ڕۆژنامەی ئایدنلکەوە هەتا دەگاتە هەبەرتورک، هەموویان سەرکەوتویی پڕۆژەکەیان بڵاو کردەوە. کاتێک وەزارەتی ژینگەش بە پڕۆژەکەیان زانی، بانگهێشتی وەزارەتیان کردم. پێیان وتم کەوا پڕۆژەکەم دەکەنە یاسا و دەیخەنە بواری جێبەجێکردنەوە، منیشیان وەک سەرپەرشتیاری پڕۆژەکە دیاری کرد، پڕۆژەکەم لە چەند یەکەی نیشتەجێبوونی وەک تۆکی و ئێملاک کۆنوت خرایە بواری جێبەجێکردنەوە”.\nوێنە: پرۆژەی “کایناشتر”ی یونس کەرەجا لەلایەن وەقفی سەبری ئولکەرەوە خەڵات دەکرێت\n“لە دوای ١٥ ی تەموزەوە وەک کۆمیدیا سەیری ڕووداوەکانم دەکرد”\nکەرەجا دواتر بە مەبەستی پێشخستنی داهێنانی ئەم جۆرە پرۆژانە لە سەرتاسەری وڵاتدا، لە زانکۆی کوتاهیا دەست دەکات بە وانە وتنەوە بە مامۆستایانی خوێندنگە سەرەتایەکان؛ هەتا ئەوانیش بتوانن چۆنیەتی داهێنانی پرۆژە فێری خوێندکارەکانیان بکەن.\n“ئەو ناوەندە تەکنەلۆژیەی لە زانکۆی کوتاهیا کردبوومانەوە خەریک بوو پاتێنتی وەردەگرت. – پاتێنت بریتیە لەوەی بە فەرمی خاوەندارێتی بەرهەمێک یان داهێنانێک وەبگریت هەتا کەسانی تر مافی کۆپیکردنیان نەبێت – دەمویست وڵاتەکەم پێش بخەم و پرۆژەی زۆرم هەبوو. لە زانکۆیەکی قەراغ شاری وەک کوتاهیا، خەریک بووو بۆ یەکەم جار پاتێنت وەربگیردرێت.”\nهەتا ساڵی ٢٠١٦ کارم کرد و دواتر کودەتای ١٥ ی تەموز ڕوویدا، لە ناوەندە تەکنەلۆژیەکەمان تەنیا بابەتی تیوری نەدەوترایەوە و لە بەشی پیشەسازی ناوچەی خۆشمانەوە وەستایەکی شارەزامان هێنابوو هەتا لایەنی پراتیکی خوێندکارەکان پێش بخات. سەرەتا ئەو وەستایەیان لە کارەکەی دەرکرد، دواتر سەرۆکی زانکۆکە گۆڕدرا و پاشان ناوەندەکەیان داخستین.\nلە دوای ١٥ ی تەموز، وەک کۆمیدیایەک سەیری ڕووداوەکانم دەکرد. لە دوای مانگێک بە فەرمانی ئەنجومەنی وەزیران منیشیان لە کارەکەم دوور خستەوە. منیش وتم لایەنی کەم بۆ ئەوەی پرۆژەکانم لە کۆمپانیاکەم لە کەرتی تایبەتدا پەرە پێبدەم، دەستم کرد بە کارکردن. دوای ٣ مانگ پۆلیس هەڵیانکوتایە سەر ماڵەکەم، لەو کاتەدا خەریکی چاوپێکەوتن بووم لەگەڵ وەقفی “Tema” هەتا پرۆژەکەم لە سەرتاسەری وڵات بخەمە گەڕ. خێزانەکەم تەلەفۆنیان بۆ کردم و منیش وتم بە پۆلیسەکان بڵێت کەوا لە کۆبوونەوەم، ئەوانیش لە وەڵامدا وتبوویان گەر نەیەتەوە لە جیاتی خۆی هاوسەرەکەی دەبەین! منیش کۆبونەوەکەم جێهێشت و گەڕامەوە ماڵەوە. پۆلیسەکان دەستیان گرتبوو بەو بەسەر ئەو هارددیسکەی کە پڕۆژەکەمی تێدا بوو، دواتر دەستگیریان کردم.\nوێنە: ئەو ئۆتۆمبیلەی خوێندکارەکانی کەرەجا دروستیان کردووە کە بە وزەی خۆر کار دەکات\n“ڕووم نەدەهات سەیری دەموچاوی سەرمایەدارە ئینگلیزەکە بکەم”\nکەرەجا بە پێچەوانەوەی هاوڵاتیەکانی تر دوای کودەتاکەوە ماوەی دەستگیرکردنەکەی کەم دەخایەنێت. لەلایەن دادگای سوڵح و سزاوە ئازاد دەکرێت و هێشتا سوورە لەسەر ئەوەی لە تورکیادا بمێنێتەوە:\nلە کاتی دەستگیرکردنمدا بە هۆی مامەڵەی خراپیانەوە فشاری خوێنم بۆ ٢٤ بەرز بوویەوە، لە نەخۆشخانە هەر گوێشیان پێنەدەدام. کاتێک چوومە بەردەمی دادوەر، وتم ناوم لە گوگڵ بنوسە دەبینیت کەوا لەلایەن ناساوە خەڵاتم پێدراوە. دادوەرەکەش ئازادی کردم. ماوەی مانگێک بە بێ بڕیاری دەستبەسەرکردن دادگایی کرام. هێشتا هەوڵم دەدا بە ئەرێنیانە لە ڕووداوەکە بڕوانم. لەگەڵ سەرمایەدارانی بیانی چاوپێکەوتنم ئەنجام دەدا و کۆمپانیاکەم هێشتا خزمەتی دەکرد.\nچەند سەرمایەدارێک لە ئینگلتەراوە هاتن و پرۆژەیەکی ٣٧ ملیۆن دۆلاریان خستە بەردەمم، لەو کاتەدا کە من خەریکی چاوپێکەوتن بووم لەگەڵ ئەوان، نامەیەک لە ڕێگەی پۆستەوە دەگات بە ناونیشانی ماڵەکەم و تێیدا باس لەوە دەکرا کە داواکاری گشتی بانگەشەنامەی لەسەر نوسیوم. ١٨ تۆمەتی جیاوازی خستبوویە پاڵم. ئابۆنەی کەناڵی دیجیتورکم هەڵوەشاندبوویەوە، کەچی تەنانەت پەیوەندیە تەلەفۆنیەکەم بۆ هەڵوەشاندنەوەی ئابۆنەداریم، بە بەڵگەی تاوان لەسەرم ئەژمار کرابوو. ئەژمارە بانکیەکانم و بەخشینەکانم بۆ ڕێکخراوی کیمسە یۆک مو، هەر هەمووی بە تاوان لەسەرم ئەژمار کرابوون.\nلەو کاتەدا بیرم لەوە کردەوە کە من هەوڵی چی دەدەم بۆ وڵاتەکەم و دەوڵەتیش چی لە بەرامبەر ئەم کارانەی من ئەنجام دەدات. شتی زۆر بێ مانا بوون. لەو کاتەدا ئیدی ڕووم نەدەهات سەیری دوموچاوی سەرمایەدارە ئینگلیزەکان بکەم. ئەو باسی خستنەگەڕی سەرمایەی دەکرد و وڵاتەکەم بەو هۆیەوە پارەی دەست دەکەوت، منیش بیرم لە ئازادی دەکردەوە! لە نێوان ئەم هەستە دوو جەمسەریانەدا دەهاتم و دەچووم.\nوێنە: کەرەجا باسی پرۆژەکەی دەکات بۆ هەریەک لە ئیدریس گوللوجا وەزیری ژینگە و عیسمەت یڵماز بەرگری ئەو کاتەی تورکیا …\n“نەمدەتوانی بەشداری لە تەندەری پرۆژەکەی خۆمدا بکەم”\nکەرەجا پاش ماوەیەک ئەوە دەبینێت کە پرۆژەکەی کۆپی کراوە و بە هۆی ئەو فشارەی لەسەریەتی لەلایەن دادگاوە ناتوانێت هیچ بڵێت. ناتوانێت هیچ بکات چونکە لە هەموو لایەکەوە تەنگی پێهەڵچنراوە و لەم خالەدا بڕیار دەدات کە چیدی لە تورکیا درێژە بە ژیانی نەدات.\nکەرەجا سەبارەت بەو ساتە وەختەی ئەم بڕیارەی تێدا دەڵێت:\nلە دوای خاڵێک، ئیتر نەماندەتوانی هیچ کارێک ئەنجام بدەین. پرۆژەکەی ئێمەیان کۆپی کرد و لە هەزاران یەکەی نیشتەجێبووندا دایاننا. نەمدەتوانی هیچ بڵێم و لە ژێر هەڕەشەدا بووم. لەو تەندەرەی لێدرابوو بۆ پرۆژەکەی من بە ناوی کایناشتر، نەیانهێشت من بەشداری بکەم و ناوی منیان دەرهێنابوو. واتە لەو پرۆژەیەی کە من دامهێنابوو نەمدەتوانی بەشداری تەندەرەکەی بکەم، تەلەفۆنیان بۆ کردم و پێیان وت،” دەڵێن تۆش لەوانیت!” ئیتر منیش نەمدەوێرا قسەیەک بکەم… پاش ماوەیەک نەمدەتوانی موچەی کرێکارەکانی کۆمپانیاکەم بدەم و بە ناچاری خانوەکەم فرۆشت. دواتر لە بەرواری ١٥ ی ئایاری ٢٠١٨، خۆم و ئەندامانی خێزانەکەم بە ئاوی مەریچدا پەڕینەوە و خۆمان گەیاندە یۆنان. لە دوای یەک هەفتەش لە ڕۆشتنم، دادگا بڕیاری دەستبەسەرکردنی بۆ دەرکردم”…\nوێنە: یونس کەرەجا و ئەندامانی خێزانەکەی لە کاتی بڕینی دارستانی بەردەم ئاوی مەریچدا دەبینرێن…\n“قەدەغەی چوونە دەرەوەی وڵات”\nکاتێک بڕیارماندا لە دەریاچەی مەریچەوە وڵات بەجێبهێڵین، بە منداڵەکانم وت کەوا بە مەبەستی ئەنجامدانی چالاکی بەلەمەوانی دەچینە ناو بەلەمەکەوە، ئەو ڕۆژە نەچوونەوە خوێندنگەکەیان، منداڵەکان بە تاسەوە چاوەڕێی ئەو ڕۆژەیان دەکرد! بە مەریچدا پەڕینەوە و لەوبەر مەریچەوە ناوچەیەکی پڕ دڕکوداڵمان هاتە پێش و بەویشدا پەڕینەوە. دڕکوداڵەکە هێندە بەرز بوون کە نەتدەتوانی بە ئاسانی بازیان بەسەردا بدەیت. هاوسەرەکەم و هەردوو منداڵە ٧ ، ١٣ ساڵانەکەشم لەگەڵدا بوو…\nکاتێک زانیم ناتوانم بەسەر دڕکوداڵەکەدا باز بدەم، قەمسەلەکەمم لەبەر کرد و جانتاکەشم خستە سەر پشتم، کە خۆم فڕێ دەدا بەسەر پشتدا دەکەوتم هەتا ئازارم پێنەگات. بێگومان ئەمە بۆ من زۆر ناڕەحەت بوو، چونکە کێشم ١٠٠ کیلۆ بوو، بەمشێوەیە لە دوای ٤ کاتژمێر و نیو خۆمم گەیاندە ئەوبەر دڕکوداڵەکەوە و خۆمان ڕادەستی پۆلیسی یۆنان کرد. پۆلیسە یۆنانیەکان زۆر باش بوون لەگەڵمان، ماوەی یەک ڕۆژ بە دەستگیرکراوی ماینەوە و پۆلیسەکان بسکیت و ئاوی میوەیان پێشکەش بە منداڵەکانمان کرد…\n“چوونە ئەڵمانیا و گەڕانەوە بۆ سەر پیشەکەی خۆی”\nئێستا یونس کەرەجا و ئەندامانی خێزانەکەی لە ئەڵمانیان و ژیانێکی نوێیان بۆ خۆیان دەست پێکردووە. لە هەمووشی گرنگتر ئێستا کەرەجا گەڕاوەتەوە سەر کارەکەیی و زۆر باشتر لە جارانیش، چونکە لەلایەن دەوڵەتەوە پشتیوانی لێدەکرێت:\nئێستا لە ئەڵمانیاین و دڵمان زۆر خۆشە، دەوڵەت مۆڵەتی نیشتەجێبوونی پێداوین. لە کاتی چاوپێکەوتنەکەدا فەرمانبەری کۆچ و پەناهەندەکان ماوەی ٩ کاتژمێر گوێی لێگرتم. باسی پڕۆژە و خەڵاتەکانی خۆمم بۆ کرد. ئەویش لە وەڵامدا وتی ” بە ڕاستی تورکیا شێت بووە”، مەبەستی لەوە بوو کە چۆن دەبێت کەسێکی داهێنەر لە کیس خۆیان بدەن…\nکاتێک لە کەمپ دەمامەوە هەندێک لە هاوڕێکانم لێرە، چەند چاوپێکەوتێکیان بۆ ڕێکخستم سەبارەت بە بواری کارکردنم. دواتر ئەو سەرمایەدارە ئینگلیزەی لە تورکیا چاوم پێکەوت، ئێستاش هاتۆتە و نیازی ئەوەی هەیە کە بریکاری پرۆژەیەکی ئەو بم.\nئەو پرۆژەیەی لە تورکیا بە تەمابووین بە شێوەیەکی نێوخۆیی ئەنجامی بدەین، ئێستا بە نیازین لەسەر ئاستێکی نێودەوڵەتی ئەنجامی بدەین.\nگەر لەگەڵ ئینگلیزەکانیش ئەم پرۆژەیە سەرنەگرێت، ئەوا لەگەڵ ئۆفیسی گواستنەوەی تەکنەلۆژیای ئەڵمانیا ئەنجامی دەدەین کە لەم ماوەیەدا ئۆفەرێکیان خستۆتە بەردەممان. ئێستا نرخی پرۆژەکە زۆر بەرز بۆتەوە هەندێک لە سەرمایەدارەکان باس لە بڕی ١٠٠ ملیۆن دۆلار دەکەن.\n“ئێستاش هەندێک جار بە کابوسەوە بە ئاگا دێمەوە”\nیونس زۆر دڵخۆشە بەو پاڵپشتیەی کەوا لە ئەڵمانیا پێشکەشی کراوە، بەڵام هێشتا ترسی ئەو ڕووداوانەی لە تورکیا بەسەری هاتووە، نەڕەویوەتەوە.\nکەرەجا دەڵێت” لە ئەڵمانیا هەست بە چۆنیەتی دیموکراسیەت دەکەم، بەڵام هێشتا شەوانە بە کابوسەوە بەئاگا دێمەوە. لە یۆنان کاتێک لەسەر پشت دەکەوتم بەسەر زەویدا بە خەیاڵمدا نەدەهات، چونکە هەوای ئازادیم هەڵمژی بوو.\nدایکم هەمیشە نزای بۆ دەکردم” لە دونیادا بەهەشت بژین و لە ئاخیرەتیشدا بڵێن ئێمە ئەمەمان لە دونیاشدا بینی بوو” وابزانم نزاکەی دایکم قبوڵ بووە. ئەڵمانەکان زۆر باشن لەگەڵمان و هەوڵ دەدەن سوود لە بەهرەکانمان ببینن. کۆرسی زمانیان بۆ کردووینەتەوە و موچەی خواردن و هاتووچۆی ڕێگەوبانیشیان بۆ دابین کردووین. لە تورکیا هەمیشە منداڵەکانم دەنارد بۆ خوێندنگە تایبەتەکان، بەڵام لێرە خوێندنەکانی دەوڵەتیش جیاوازیان لەگەڵ خوێندنگە تایبەتەکاندا نیە. خوێندنگەیەکی گوندەکان و خوێندنگەیەکی ناو شاریش هەمان ئاستیان هەیە.\nئۆتۆمبیلم کریوە، لێرە دەتوانیت بە ٨٠٠ یۆرۆ ئۆتۆمبیل بکرێت، ئێستا زۆر بایەخ بە ماڵ و منداڵم دەدەم و ئەو کاتەی خەرجم دەکرد لە پێناو گەلەکەمدا و ئەوان بە فیرۆیان دەدا، ئێستا الله لێرە بەری ئەو ڕەنجەی پێداومەتەوە. هەمیشە هەر خەریکی ڕاکە ڕاک بووم، ئیستا وا هەست دەکەم تازە دەبین بە مرۆڤ، ئەم مرۆڤانە بە ڕاستی زۆر باشن لەگەڵ ئێمەدا و وەک مرۆڤ مامەڵەمان لەگەڵدا دەکەن.\n“دەستبەسەرکردنی کارمەندێکی ناسا لەلایەن تورکیاوە”\nسەرکان گۆلگە ئەو تاقە هاوڵاتیەی کە کارمەندی ناسایە و لەلایەن تورکیاوە دەستبەسەر کراوە یەکێکە لەو رووداوانەی یونس کەرەجایان زۆر بریندار کردووە.\nکەرەجا سەبارەت بەو بابەتە دەڵێت:\n” بەڕاستی ئەمە کارێکی پڕ ئازارە، زۆر بە داخەوەم بۆ ئەو سەرکان، هەروا بە هەوانتە کارمەندێکی ناسا فڕێ دەدەنە ناو زیندانەوە، تەنانەت منداڵی ساواش دەخەنە زیندانەوە، ڕق و کینەی ئەمانە تەواو بوونی بۆ نیە.\nئێستا ئەوەی ڕوو لە ئەڵمانیا دەکات هەموویان مرۆڤی پاکوبێگەردن. مامۆستاکانی زمانیش هەستیان بەمە کردووە. یەکێک لە مامۆستاکان وتی هەتا ئێستا خوێندکاری وەهام نەبووە. ئەڵمانەکان مرۆڤگەلێکن کەوا بە پرێنسیپی خۆیانەوە دەژین، بێگومان هیچ شتێک بە فیڕۆ ناڕوات و ئەوەی لە ئیستادا ڕوو دەدات لەلای خودا بە بەلاش ناڕوات…\nیەکێتی ئەوروپا نامەیەکی ئیدانەکردن سەبارەت بە بڕیاری دادگای باڵای پاکستان بڵاو دەکاتەوە\nبۆچی خزمەتم خۆشویست؟


وڵاتانی ئەوروپا پێشوازی لە دەستپێکردنەوەی گەشتە نێودەوڵەتییەکانی کوردستان دەکەن\n2018-03-14 [05:21 AM]\nفه‌ره‌نسا و به‌ریتانیا پێشوازی له بڕیاری ده‌ستپێكردنه‌وه‌ی گه‌شته نێوده‌وڵه‌تییه‌كانی فڕۆكه‌خانه‌كانی هه‌رێمی كوردستان ده‌كه‌ن.\nئیمانوێل ماكرۆن، سەرۆكی فەرەنسا لە تویتێكدا دڵخۆشی خۆی بە ھەڵگرتنی گەمارۆی سەر ئاسمانی كوردستان و رایگەیاندووە و پێشوازی لە بڕیارەكە دەكات.\nماکرۆن هەروەها ئامادەیی دەربڕیوە بۆ فراوانكردنی ھەماھەنگی و دانووستانی زیاتر بۆ گەیشتن بە چارەسەری تەواوی كێشەكان، ھاوكاریی زیاتری نێچیرڤان بارزانی، سەرۆكوەزیرانی ھەرێمی كوردستان و حەیدەر عەبادی، سەرۆكوەزیرانی عێراق بكات.\nهاوكات، وه‌زيرى راسپێردراو بۆ كاروبارى خۆرهه‌ڵاتى نێوه‌ڕاست و باكوورى ئه‌فريقا، ئه‌لسته‌ر بورت، رايگه‌ياند، به‌ريتانيا پێشوازى له بڕيارى عه‌بادى بۆ ده‌ستپێكردنه‌وه‌ى گه‌شته ئاسمانييه‌كانى فڕۆكه‌خانه‌كانى هه‌رێمى كوردستان ده‌كات.\n، ئه‌لسته‌ر بورت له تویتێکدا هه‌ژمارى تايبه‌تى خۆىدا ، نووسيويه‌تى: "به‌ريتانيا پێشوازى له بڕيارى حه‌يده‌ر عه‌بادى بۆ ده‌ستپێكردنه‌وه‌ى گه‌شته ئاسمانييه نێوده‌وڵه‌تييه‌كان بۆ هه‌رێمى كوردستانى عێراق ده‌كات".\nهه‌روه‌ها نووسيويه‌تى: "ئه‌و بڕياره هه‌نگاوێكى له په‌يوه‌ندييه‌كانى نێوان به‌غدا و هه‌ولێر ئه‌رێنييه ".